Pendakwaan tutup kes Zahid, 1 hingga 8 September hujahan lisan

Pihak pendakwaan hari ini menutup kes terhadap Presiden UMNO Datuk Seri Ahmad Zahid Hamidi terhadap 40 pertuduhan jenayah, termasuk menerima rasuah daripada Ultra Kirana Sdn Bhd (UKSB), berkaitan kontrak visa asing luar negara (VLN).

Sebelum ini pihak pendakwaan telah memanggil 18 saksi dan mengemukakan lebih 100 dokumen kepada Mahkamah Tinggi Shah Alam bagi membuktikan jenayah dilakukan bekas Menteri Dalam Negeri itu.

Timbalan Pendakwa Raya Datuk Raja Rozela Raja Toran memberitahu Mahkamah Tinggi hari ini pihak pendakwaan menutup kesnya secara rasmi selepas saksi ke-18 dan terakhirnya, Penguat Kuasa Kanan Suruhanjaya Pencegahan Rasuah Malaysia (SPRM) V Mahendran, memberi keterangan dari kandang saksi.

Beliau berkata pihak pendakwaan juga akan menawarkan senarai 27 saksi yang boleh dipanggil Zahid untuk memberi keterangan dalam pembelaannya, jika Mahkamah Tinggi memutuskan untuk memanggil Zahid membela diri.

Nama-nama yang dibacakan oleh Raja Rozela termasuk Ketua Eksekutif Pusat Jenayah Kewangan Negara Datuk Seri Mustafar Ali, beberapa pengarah yang syarikat mereka dikaitkan dengan UKSB berhubung kontrak VLN, penyiasat SPRM, pengurup wang serta bekas dan pegawai kerajaan sedia ada.

Perbicaraan Ahmad Zahid bermula pada 24 Mei 2021.

Susulan penutupan kes pendakwaan hari ini, Mahkamah Tinggi menetapkan 1, 2, 5, 6, 7 dan 8 September untuk hujahan lisan bagi kedua-dua pihak mengemukakan hujah akhir mereka di hadapan Hakim Mahkamah Tinggi Datuk Mohd Yazid Mustafa yang akan memutuskan sama ada pihak pendakwaan berjaya membuktikan kes prima facie terhadap Zahid.

Keputusan pada akhir kes pendakwaan adalah sama ada terdapat kes yang mencukupi untuk Zahid dipanggil membela diri atau sama ada dia akan dibebaskan daripada pertuduhan itu.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.


Puad bidas Annuar tular dan kongsi sidang media Tajuddin

Seorang pengikut tegar Presiden UMNO, Datuk Mohd Puad Zarkashi tidak berpuas hati dengan tindakan Menteri Komunikasi dan Multimedia, Tan Sri Annuar Musa.

Ahli Majlis Tertinggi (MT) itu membidas Annuar kerana menularkan dan berkongsi setiap laporan berita semasa sidang media Ahli Parlimen Pasir Salak, Datuk Seri Tajuddin Abdul Rahman yang disifatkannya sengaja mahu melihat UMNO dilihat sedang berdepan krisis dalaman.

“Suka Annuar Musa dengan sidang media Tajuddin. Dia paling aktif ‘viral dan share’ (tular dan kongsi) laporan media terutamanya portal terhadap sidang media Tajuddin semalam.

“Pada Annuar itu bola tanggung untuk ‘smash’ UMNO. Annuar kata tindakan terhadap Tajuddin akan timbulkan krisis. Memang Annuar mahu begitu. Sebab itu dia viral dan share,” katanya dalam hantaran di Facebook.

Puad yang juga Speaker Dewan Undangan Negeri (DUN) Johor itu juga membidas Tajuddin sebagai seorang penakut apabila bertindak memusingkan fakta hanya kerana disiasat pihak berkuasa.

“Kenapa pusing 200 darjah? Dia fobia apabila disiasat Suruhanjaya Pencegahan Rasuah Malaysia (SPRM). Ramai saksi hidup,” sindir Puad terhadap Tajuddin.

Tajuddin pada sidang media khas semalam, mendesak Presiden UMNO, Datuk Seri Ahmad Zahid Hamidi, melepaskan jawatan secara terhormat kerana tidak layak memimpin parti.

Tajuddin yang digugurkan daripada jawatan ahli MT UMNO juga mendakwa, Zahid sebenarnya mengepalai gerakan menandatangani akuan bersumpah (SD) bagi menyokong Presiden PKR, Datuk Seri Anwar Ibrahim untuk diangkat sebagai Perdana Menteri.


Langkawi bakal dibuka kepada pelancong global, kes turun

Jangkitan Covid-19 dalam tempoh 24 jam sehingga 12 tengah hari tadi di Langkawi, turun semula kepada 33 kes berbanding 95 kes yang direkodkan semalam.

Bagaimanapun, seorang pesakit Covid-19 meninggal dunia menjadikan kumulatif sejak tahun lalu di pulau itu kepada 72 kematian.

Kes kematian itu membabitkan seorang wanita berusia 66 tahun yang tidak mempunyai sejarah komorbiditi, kata kenyataan Pejabat Kesihatan Daerah Langkawi (PKDLangkawi) hari ini.

Sementara itu, Menteri Pelancongan, Seni dan Budaya, Datuk Seri Nancy Shukri  berkata pulau peranginan itu akan dibuka kepada pelancong antarabangsa tidak lama lagi.

“Malaysia kini sedang bersiap untuk membuka Langkawi kepada pelancong antarabangsa tidak lama lagi selepas kejayaan gelembung pelancongan domestik Langkawi.

“Gelembung pelancongan domestik di Langkawi mencatatkan kejayaan sejak dimulakan pada 16 September lalu, dengan sejumlah 38,748 kedatangan pelancong domestik dan menjana pendapatan RM15.97 juta.

“Malaysia menyasarkan 400,000 ketibaan pelancong domestik ke Langkawi hingga Disember 2021,” katanya hari ini.


Layanan terhadap ‘jemaah kayangan’ dapat kecaman warga maya

Jabatan Perdana Menteri (JPM – Hal Ehwal Agama) mengingatkan pihak pengurusan masjid supaya tidak membeza-bezakan layanan terhadap mana-mana individu atau kumpulan yang hendak menunaikan solat di masjid kelolaan mereka.

Timbalan Menteri Hal Ehwal Agama di JPM, Datuk Ahmad Marzuk Shaary berkata layanan kepada ‘jemaah kayangan’ tidak sepatutnya berlaku untuk tujuan beribadah di masjid, sebaliknya ia mestilah sama rata.

Mengulas klip video tular menunjukkan ada kenamaan yang diberi layanan istimewa untuk menunaikan solat di masjid, beliau berkata pihaknya sedang mengenal pasti lokasi masjid yang menjadi subjek dalam video itu.

“Pihak yang berhormat menteri agama sendiri telah pun meminta dan memohon penjelasan daripada pihak masjid khususnya di bawah kelolaan Jabatan Kemajuan Islam Malaysia (Jakim) dan insya-Allah dalam tempoh sehari dua lagi perkara ini kita akan selesaikan.

“Saya sendiri pun sebenarnya apabila ke masjid saya beratur, paling penting yang mahu ke masjid perlu pergi awal dan ambil tempat sesuai,” katanya.

Klip video berkenaan memaparkan individu dikatakan kenamaan memasuki masjid tanpa menunggu giliran dan ia mengundang kecaman warga maya yang mempersoal wujudnya dua darjat antara orang kenamaan dan rakyat biasa.

Rakaman itu menunjukkan sebaik sahaja kenamaan itu masuk, kakitangan bertugas terus menutup pintu masjid, namun dibuka semuka kepada seorang lagi ‘kenamaan’ yang tiba lewat, dengan membiarkan jemaah lain melihat peristiwa itu.

Ramai warganet yang mengecam perbuatan itu, malah ada yang mengingatkan di hadapan Allah SWT nanti tidak ada layanan istimewa kepada golongan kenamaan.

Mengulas lanjut, Ahmad Marzuk berkata selain memastikan prosedur operasi standard (SOP) dipatuhi, pihaknya turut mengingatkan pengurusan masjid supaya mempunyai budi bicara dalam menentukan kehadiran jemaah dan tidak hanya melayani kumpulan tertentu.

Beliau berkata pihaknya sentiasa memperbaharui SOP membabitkan kehadiran jemaah di masjid.

“SOP jemaah di masjid sekarang masih lagi terhad iaitu dengan hanya jumlah minimum. Kerajaan memandang serius perkara ini dan kita akan sentiasa memperbaharu SOP mengikut kesesuaian.

“Kadar jangkitan wabak Covid-19 juga menjadi antara pertimbangan untuk kita perbaharui SOP bagi membenarkan lebih ramai jemaah dapat hadir ke masjid, namun paling penting sekarang kadar imuniti kelompok di negara ini perlu dicapai terlebih dahulu,” katanya.


Jangkitan harian Covid-19 di Britain melonjak lebih 100,000 kes

Britain melaporkan lebih 100,000 kes baharu Covid-19 dalam sehari – kali pertama sejak wabak itu menular di negara berkenaan akhir 2019 lalu – menambah tekanan dihadapi Perdana Menteri (PM) Boris Johnson sama ada akan mengenakan sekatan baharu selepas Krismas.

Kira-kira 106,122 kes baharu dicatatkan pada Rabu (22 Disember 2021) tatkala varian Omicron merebak pantas sekali gus memecah rekod gelombang Covid-19, melonjak lebih 15,000 kes pada Selasa, menurut data rasmi.

Sebelum Disember, United Kingdom (UK) tidak pernah merekodkan lebih daripada 70,000 kes positif Covid-19 sehari.

Angka yang belum pernah dicatat sebelum ini sekali gus meningkatkan kebimbangan berhubung kemungkinan kesan varian Omicron terhadap kemasukan ke hospital pada tahun baharu.

Kes disahkan Omicron di England meningkat sebanyak 13,106 kepada 69,147, kata Agensi Keselamatan Kesihatan UK, manakala, kes di Scotland meningkat sebanyak 174 kepada 1,652, dan Wales daripada 301 kepada 941. Tiada jumlah terkini bagi Ireland Utara kerana komplikasi aliran data.

Lonjakan tinggi itu mencetuskan dilema besar bagi Johnson, yang kurang daripada 24 jam lalu berjanji tidak akan mengenakan sekatan baharu di England sebelum Krismas, sambil mengisyaratkan bahawa beliau mungkin perlu mengetatkan peraturan selepas itu.

PM Britain itu telah diperingatkan oleh penasihat saintifiknya, bahawa lebih cepat tindakan diambil, risiko teruk gelombang baharu penularan Covid-19 di negara itu akan semakin berkurangan.

Namun, Johnson yang merancang mengenakan semula sekatan yang ditamatkan pada Julai lalu, berdepan pula dengan kritikan dan penentangan Ahli Parlimen daripada partinya sendiri. – Agensi


RUU Anti Lompat Parti akan dibentang pada sidang DUN Sabah: Hajiji

Kerajaan Sabah akan membentangkan Rang Undang-undang (RUU) Anti Lompat Parti pada persidangan Dewan Undangan Negeri (DUN) selama empat hari bermula esok, kata Ketua Menteri Datuk Seri Hajiji Noor.

Langkah tersebut diambil selepas beberapa Ahli Dewan Undangan Negeri (ADUN) Sabah dari UMNO dan Warisan yang keluar parti untuk menyokong Hajiji sebelum ini.

Hajiji menangkis dakwaan pembangkang berkata kerajaan negeri tidak sengaja mahu menangguhkan pembentangan RUU berkenaan dengan tujuan untuk mengekang wakil rakyat negeri ini daripada menyokong pihak lain, menurut laporan Bernama.

Beliau berkata RUU itu melibatkan pindaan terhadap Perlembagaan Negeri, serta memerlukan perkenan Yang di-Pertuan Agong dan Yang Dipertua Negeri Sabah sebelum ia boleh dibentangkan di Dewan Undangan Negeri.

“Jadi, tidak benar seperti dakwaan pembangkang bahawa kita sengaja melengah-lengahkannya. Kita kena patuhi prosedur,” katanya dalam ucapan perasmian mesyuarat prapersidangan mesyuarat di Menara Kinabalu hari ini.

Ketua Menteri berkata Rang Undang-undang Pindaan Perlembagaan Negeri memerlukan sokongan majoriti dua pertiga daripada ahli DUN sebelum dapat diluluskan.

“Saya yakin RUU itu akan mendapat sokongan penuh daripada Gabungan Rakyat Sabah (GRS) dan ahli Pakatan Harapan. Saya juga menggesa wakil pembangkang menyokong RUU itu, kerana mereka juga menyokong rang undang-undang anti lompat parti diluluskan di Sabah,” katanya

RUU Pindaan Perlembagaan Negeri adalah antara empat RUU yang akan dibentangkan dalam mesyuarat pertama penggal keempat Dewan Undangan Negeri dari 22 Mei hingga 25 Mei.


Ada perbincangan belum selesai dalam pertikaian maritim dengan Indonesia: PMX

Datuk Seri Anwar Ibrahim menjelaskan terdapat beberapa perbincangan yang belum selesai dalam pertikaian maritim dengan Indonesia dan masih dirundingi.

Perdana Menteri (PMX) semasa memberi penjelasan di Dewan Rakyat berhubung perjanjian yang ditandatangani bersama Presiden Indonesia Joko Widodo baru-baru ini berkata isu tuntutan di Laut Sulawesi serta bahagian paling selatan Selat Melaka masih dirundingi kerana Malaysia bertegas dengan tuntutan di kawasan tersebut.

“Perjanjian ini tidak termasuk kawasan yang masih dirunding termasuk di Pulau Sebatik di Sulawesi Selatan, kerana dalam memuktamadkannya, kita akan undang wakil Sabah, dan oleh kerana belum ada persetujuan, maka bab kecil ini belum lagi diselesaikan.

“Begitu juga, perjanjian ini tidak melibatkan kawasan had Pelabuhan Tanjung Pelepas, tidak termasuk sekali,” kata Anwar pada sesi Soal Jawab Perdana Menteri di Dewan Rakyat hari ini.

“Rundingan untuk melengkapkan garis sempadan wilayah di Laut Sulawesi masih diteruskan.

“Saya beritahu Presiden Jokowi, Malaysia masih mempertahankannya sebagai milik Malaysia, dan menurut Jokowi, pakar-pakar dia sebut itu milik dia (Indonesia).

“Maka kita menangguhkan dan meneruskan perbincangan.”

Beliau berkata demikian ketika menjawab soalan dibangkitkan Ahli Parlimen Kota Bharu, Datuk Seri Takiyuddin Hassan yang bertanya sama ada perjanjian itu ditandatangani dengan restu pakar maritim.

Sebelum ini media melaporkan perjanjian yang ditandatangani pada 8 Jun semasa lawatan Jokowi ke Malaysia menamatkan pertikaian sempadan maritim yang berlarutan antara kedua-dua negara jiran.

“Selepas 18 tahun rundingan… Alhamdulillahlah, ia akhirnya dapat diselesaikan,” kata Jokowi dipetik AP sebagai berkata pada sidang media bersama Anwar.

Dalam kenyataan bersama, Anwar dan Jokowi berkata perjanjian Selat Melaka dan perjanjian Laut Sulawesi adalah antara enam instrumen yang ditandatangani oleh kedua-dua negara.

Dalam sesi sama, Takiyuddin berkata kerajaan langsung tidak mempedulikan pendapat pakar dalam menandatangani perjanjian itu.

“(Perjanjian ini) bukanlah langkah pro-aktif menyelesaikan pertikaian. tetapi lebih merupakan langkah kompromi yang kurang berhati-hati yang boleh merugikan usaha melindungi hak wilayah Malaysia dan menyentuh soal kedaulatan negara.”

Anwar dengan tegas menolak dakwaan itu, dan mempersoalkan siapakah pakar tersebut.

Beliau berkata kerajaan sudah berunding dengan Kementerian Luar, Jabatan Maritim, Majlis Keselamatan Negara, Jabatan Ukur dan Pemetaan serta peguam negara.

Anwar juga berkata Sultan Johor dimaklumkan bahawa pertikaian maritim tidak melibatkan wilayah Johor, tetapi hanya melibatkan Sabah.


Petisyen mohon Agong tak ampun Najib 121,000, BNComms 32,000

Gabungan Pilihan Raya Bersih dan Adil (Bersih) telah mengumpulkan kira-kira 121,000 tandatangan dalam petisyennya memohon agar Yang di-Pertuan Agong tidak memberi pengampunan kepada bekas Perdana Menteri Datuk Seri Najib Razak.

Sebaliknya, petisyen menyokong pengampunan diraja untuk bekas Presiden UMNO itu yang dilancarkan oleh BNComms Selangor memperoleh hanya di bawah 32,000 tandatangan, menurut Awani.

Laporan juga menyatakan setakat 10 malam semalam, kadar kedua-dua petisyen, yang dilancarkan dua minggu lalu sebagai tindak balas terhadap pemenjaraan Najib, semakin perlahan.

Dua hari lalu, Speaker Dewan Rakyat Tan Sri Azhar Azizan Harun berkata petisyen pengampunan rasmi Najib telah difailkan di pejabatnya pada 2 September.

Memandangkan ia adalah dalam tempoh 14 hari yang dibenarkan di bawah undang-undang, Najib kekal sebagai Ahli Parlimen Pekan, tambahnya.

Najib dihantar ke Penjara Kajang pada 23 Ogos selepas panel lima hakim di Mahkamah Persekutuan mengekalkan sabitan kesalahannya, hukuman penjara 12 tahun, dan denda RM210 juta kerana menyalahgunakan wang awam RM42 juta daripada SRC International Sdn Bhd, bekas anak syarikat 1Malaysia Development Berhad (1MDB).

Dia berisiko hilang kelayakan sebagai ahli Parlimen jika dia tidak memfailkan petisyen rasmi untuk pengampunan atau mana-mana prosedur mahkamah lain dalam tempoh 14 hari untuk membatalkan atau meringankan hukuman penjara dan dendanya kepada di bawah satu tahun dan kurang daripada RM2,000, seperti yang ditetapkan dalam Perkara 48 Perlembagaan Persekutuan.

Pengampunan diraja adalah di bawah Perkara 42(1) Perlembagaan Persekutuan, yang memberikan Agong atau Sultan kuasa untuk memberikan pengampunan atau penangguhan hukuman kepada banduan.

Kelmarin, media melaporkan Yang diPertuan Agong Al-Sultan Abdullah Ri’ayatuddin Al-Mustafa Billah Shah bertitah, bahawa kuasa menghukum dan memberi pengampunan tidak wajar digunakan sewenang-wenangnya kerana ia bakal dipertanggungjawab pada hari kemudian.

Baginda yang bertitah ketika menyempurnakan majlis perasmian dan pemasyhuran Kompleks Mahkamah Syariah Negeri Pahang, Kompleks Syariah Al-Sultan Abdullah, di Kuantan, menyatakan undang-undang yang tidak dilaksanakan secara konsisten dan adil akan menjurus kepada penindasan dan kezaliman dalam sistem pemerintahan.

“Ketidakadilan pelaksanaan undang-undang juga akan menyebabkan pihak yang lemah menjadi mangsa kepada pihak yang memiliki kuasa.

“Keadilan tidak akan tercapai jika undang-undang tidak dilaksanakan secara konsisten dan adil kerana falsafah di sebalik penggubalan sesuatu undang-undang sudah ternoda.

“Akibatnya, pihak yang lemah akan menjadi mangsa kepada pihak yang memiliki kuasa. Maka, titik permulaan menghalalkan penindasan dan kezaliman akan berlaku dalam sesuatu sistem pemerintahan.

“Keadilan tidak akan tercapai jika roh keadilan tidak terkandung dalam sanubari mereka yang diberikan amanah untuk mentadbir keadilan,” titah baginda lagi.


Mahkamah tolak permohonan UMNO gantung prosiding kes saman SRC

Mahkamah Tinggi Kuala Lumpur hari ini menolak permohonan UMNO untuk menggantung prosiding kes saman SRC International Sdn Bhd terhadap parti politik itu bagi menuntut RM16 juta yang didakwa dipindahkan secara salah kepada UMNO.

Peguam Shahrul Fazli Kamarulzaman yang mewakili UMNO berkata Pesuruhjaya Kehakiman (JC) Datuk Mohd Arief Emran Arifin menolak permohonan itu selepas mendapati tiada keadaan khas untuk menggantung prosiding kes saman itu pada ketika ini, lapor Bernama.

“JC Mohd Arief juga membayangkan bahawa perbicaraan kes saman ini mungkin akan didengar dua tahun lagi, iaitu pada 2024 bagi memberi laluan kepada pelupusan kes-kes sedia ada yang lain.

“Mahkamah menetapkan 9 Mei ini untuk pengurusan kes selanjutnya secara e-review,” kata peguam itu kepada pemberita selepas prosiding yang berlangsung secara dalam talian hari ini yang turut disertai peguam Nur Syafinaz Vani Abdullah mewakili kesemua plaintif.

Permohonan UMNO itu difailkan pada 24 Nov 2021 antaranya atas alasan parti berkenaan telah mengemukakan rayuan di Mahkamah Rayuan berhubung keputusan Mahkamah Tinggi pada 10 November tahun sama, yang menolak permohonan parti politik berkenaan untuk membatalkan kes saman itu dan membenarkan permohonan SRC International, Gandingan Mentari Sdn Bhd dan Jendela Pinggiran Sdn Bhd selaku plaintif bagi meminda writ saman dan pernyataan tuntutan.

Menerusi afidavit sokongan yang difailkan bersama permohonan itu, Setiausaha Kerja UMNO Datuk Mohd Sumali Reduan mendakwa tiada sebarang prejudis kepada plaintif-plaintif sekiranya mahkamah membenarkan permohonan penggantungan prosiding kes saman berkenaan.

Sementara itu, Shahrul Fazli berkata rayuan anak guamnya di Mahkamah Rayuan akan didengar pada 14 Jun ini.

Dalam tuntutan saman itu, plaintif mendakwa UMNO mengetahui bahawa wang RM16 juta itu adalah milik SRC International dan parti politik itu tidak mempunyai asas untuk menerima dana berkenaan.

Pada 10 Mei 2021, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.

Kementerian itu menyebut writ saman itu difailkan pada 7 Mei 2021 iaitu enam oleh 1MDB dan 16 oleh SRC.


Kerajaan DAP-UMNO Pahang tak benarkan PN guna fasiliti kerajaan

PAS menempelak kerajaan DAP-UMNO Pahang kerana terus mengamalkan perangai lama apabila melarang fasiliti kerajaan daripada digunakan Perikatan Nasional (PN) bagi majlis rakyat.

Timbalan Presiden PAS Datuk Seri Tuan Ibrahim Tuan Man kesal dengan tindakan kerajaan negeri membatalkan tempahan Dewan Tun Razak, Temerloh bagi mengadakan majlis kesyukuran dan meraikan petugas PN serta masyarakat awam di daerah itu, hari ini.

Tegas beliau, tempahan dan kelulusan penggunaan fasiliti itu telah diberi sebelum ini dan sewa juga telah pun dibuat.

“PAS Pahang kesal dengan tindakan kerajaan negeri melalui PBT Temerloh yang membatalkan tempahan Dewan Tun Razak, Temerloh bagi mengadakan majlis kesyukuran dan meraikan petugas PRU serta masyarakat awam di Temerloh, hari ini.

“Perangai lama mereka ini tidak berubah sejak dahulu dan ia menambahkan kemarahan orang ramai,” katanya dalam kenyataan di Facebook.

Mengulas lanjut, Tuan Ibrahim yang juga Ahli Dewan Undangan Negeri Cheka berkata, dewan orang ramai sepatutnya dapat dimanfaatkan oleh orang ramai.

Menurut beliau, penggunaan kemudahan awam sepatutnya tidak terhad kepada parti pemerintah sahaja.

“Dewan orang ramai sepatutnya dapat dimanfaatkan oleh orang ramai, sayangnya ia hanya boleh digunakan oleh parti pemerintah sahaja.

“Walaupun PRU lalu menyaksikan PN berjaya memenangi kerusi Parlimen Temerloh dan DUN Semantan dan Lancang,” katanya.

Sementara itu, Ahli Parlimen Temerloh, Salamiah Mohd Noor dalam kenyataan memberitahu, semakan di pejabat Yang Dipertua Majlis Perbandaran Temerloh menyatakan pembatalan tersebut dibuat selepas mendapat arahan terus secara lisan daripada kerajaan Pahang.

DAP yang sebelum ini ketika menjadi pembangkang pernah juga membantah tindakan kerajaan UMNO menghalang pembangkang menggunakan kemudahan disediakan kerajaan.


Gangguan bekalan air 4 hari di Lembah Klang akibat pencemaran

Tujuh wilayah di Lembah Klang akan berdepan gangguan bekalan air selama empat bermula 13 Oktober ini, ia ekoran insiden pencemaran air yang dikesan di loji rawatan air.

Kira-kira 998 kawasan akan terjejas susulan kerja penambahbaikan dan penyenggaraan aset kritikal yang akan menyebabkan henti tugas Loji Rawatan Air Sungai Selangor Fasa 1 (LRA SSP1).

Pengurusan Air Selangor Sdn. Bhd. (Air Selangor) memaklumkan, kawasan itu melibatkan wilayah Kuala Lumpur, Petaling, Klang/Shah Alam, Gombak, Hulu Selangor, Kuala Langat dan Kuala Selangor.

“Gangguan bekalan air berjadual itu bermula pukul 9 pagi 13 Oktober dan dijangka pulih sepenuhnya pada pukul 9 malam 16 Oktober depan.

“Senarai kawasan yang akan mengalami gangguan boleh didapati di laman pautan hentitugas.airselangor.com,” katanya menerusi kenyataan hari ini.

Tambah kenyataan itu, pelaksanaan kerja berkenaan sudah mendapat kelulusan daripada Suruhanjaya Perkhidmatan Air Negara (SPAN) bagi menaiktaraf sistem bekalan air demi keselesaan para pengguna.

“Pelaksanaannya sebelum ini tertangguh daripada jadual asal iaitu pada 2019 dan tahun lalu.

“Ia berikutan insiden pencemaran air yang menyebabkan gangguan bekalan air tidak berjadual berskala besar,” katanya.

Sehubungan itu, Air Selangor menasihatkan pengguna yang terjejas supaya menyimpan bekalan air dan menggunakannya secara berhemah sepanjang tempoh gangguan kelak.

Orang ramai boleh mendapatkan maklumat mengenai gangguan bekalan air itu menerusi saluran komunikasi rasmi seperti aplikasi Air Selangor, Facebook, Instagram dan Twitter atau menghubungi talian 15300.

Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor.


Harga durian dijangka meningkat

Peminat durian terutama jenis premium seperti Musang King dan Duri Hitam bakal berdepan kenaikan harga sekali ganda pada musim durian tahun ini.

Timbalan Menteri Pertanian dan Industri Makanan I Datuk Seri Ahmad Hamzah berkata kenaikan itu adalah disebabkan pengeluaran ‘raja buah’ itu yang dijangka berkurangan hampir 50 peratus akibat faktor cuaca.

“Kita percaya musim hujan pada penghujung Mac ke April lepas memberikan kesan pada penghasilan debunga durian, yang sekali gus memberi impak kepada jumlah pengeluaran buah.

“Kita jangka faktor itu akan menyebabkan jumlah pengeluaran berkurangan hampir 50 peratus di sesetengah negeri,” katanya ketika ditemui pemberita pada majlis Rumah Terbuka Aidilfitri di Pengkalan Umbai di Jasin, Melaka hari ini.

Katanya selain faktor cuaca, kos baja dan pekerja yang meningkat turut menjejaskan pengeluaran durian, malah lebih lewat berbanding tahun-tahun sebelum ini.

“Setakat ini Pulau Pinang dan Perak sudah mengakui jangkaan kekurangan pengeluaran durian hingga 50 peratus malah persatuan penanam durian juga memberi laporan kemungkinan harga durian pilihan utama iaitu Duri Hitam dan Musang King akan dinaikkan, di samping durian kampung,” katanya.

Menurutnya harga Duri Hitam dijangka mampu mencecah RM100 sekilogram manakala Musang King antara RM60 dan RM80 sekilogram mengikut gred, berbanding RM30 hingga RM40 sekilogram.

Beliau berkata penetapan had harga durian adalah di luar kawalan pihaknya dan bergantung kepada prinsip pengeluaran dan permintaan. – Bernama


Ringgit pulih setelah menjunam terendah dalam tempoh 24 tahun

Ringgit pulih semula pagi ini (8 September 2022) selepas menjunam ke paras terendah dalam tempoh 24 tahun semalam dan dibuka tinggi sedikit berbanding dolar Amerika Syarikat (AS).

Ini kerana nilai yang rendah ekoran kemerosotan baru-baru ini telah mendorong pelabur untuk kembali kepada mata wang sedang pesat membangun, termasuk ringgit.

Semalam, ringgit dibuka pada paras terendah berbanding dolar AS sejak krisis kewangan Asia pada 1998, apabila lebih ramai pelabur beralih ke tempat selamat berikutan prospek ekonomi global yang tidak menentu.

Pada jam 9.05 pagi ini, mata wang tempatan meningkat kepada 4.4990/5020 berbanding dolar AS daripada penutupan Rabu pada 4.5020/5040, lapor Bernama.

Seorang penganalisis berkata pelabur juga optimis dengan keputusan mesyuarat Jawatankuasa Dasar Monetari Bank Negara Malaysia (BNM) hari ini yang mengunjurkan bank pusat itu akan meningkatkan kadar dasar semalaman (OPR) sebanyak 25 mata asas (bps) lagi.

“Pada pendapat saya, BNM akan menaikkan OPR sebanyak 25 mata asas lagi kepada 2.50 peratus untuk mengatasi kenaikan kadar inflasi, yang berada pada 4.4 peratus pada Julai lalu,” katanya.

Sementara itu, ringgit didagangkan kebanyakannya lebih rendah berbanding sekumpulan mata wang utama.

Unit tempatan itu menyusut nilai berbanding dolar Singapura kepada 3.2001/2029 daripada penutup Rabu 3.1990/2009, lemah berbanding pound Britain pada 5.1792/1827 daripada 5.1723/1746 dan lebih rendah berbanding euro kepada 4.4932/4961 daripada 4.4615/4635 sebelumnya.

Bagaimanapun, ringgit menambah nilai berbanding yen Jepun menjadi 3.1204/1229 daripada 3.1238/1254 semalam.


Siasatan jenayah fitnah terhadap Muhyiddin zalim: Kumpulan peguam

Kumpulan peguam Lawyers for Liberty (LFL) membidas tindakan kerajaan Pakatan Harapan-Barisan Nasional (PH-BN) yang membuat aduan jenayah fitnah terhadap bPengerusi Perikatan Nasional (PN), Tan Sri Muhyiddin Yassin.

Sebaliknya, kumpulan hak asasi manusia itu berkata Putrajaya sepatutnya memfailkan tindakan sivil terhadap bekas Perdana Menteri itu, bukan laporan polis mendakwa berlakunya fitnah.

Pengarah LFL, Zaid Malek berkata, tindakan Setiausaha Politik Perdana Menteri Datuk Seri Anwar Ibrahim, Kamil Abdul Munim, membuat laporan polis mendakwa berlakunya fitnah “mengejutkan dan tidak demoktratik”.

“Kami merujuk kepada pengumuman polis semalam bahawa mereka telah membuka penyiasatan untuk jenayah fiynah di bawah Seksyen 500 Kanun Keseksaan terhadap Pengerusi Perikatan Nasional, Tan Sri Muhyiddin Yassin atas dakwaan kenyataan berunsur fitnah terhadap Perdana Menteri, Datuk Seri Anwar Ibrahim. Kesalahan itu membawa hukuman penjara.

“Jelas sekali laporan polis itu tidak mungkin dibuat tanpa kelulusan Anwar. Dan tujuan laporan polis itu jelas adalah untuk menutup kritikan terhadap Anwar oleh lawan politiknya Muhyidin dan mungkin orang lain yang memilih untuk mengkritik Anwar.

“Bercanggah dengan undang-undang dan Perlembagaan, serta zalim apabila perdana menteri atau mana-mana menteri bergantung kepada pihak berkuasa untuk menyekat sebarang ucapan yang ‘mewujudkan persepsi negatif’ terhadap kepimpinan mereka, seperti yang didakwa oleh setiausaha politik Anwar.

“Jika Anwar atau sesiapa dalam kerajaan merasakan mereka telah difitnah, ada jalan lain di mahkamah sivil untuk mereka membersihkan nama. Dalam demokrasi kita, perdana menteri tidak mempunyai status istimewa bawah undang-undang yang membezakannya daripada rakyat biasa.

“Salah di sisi undang-undang untuk beliau menggunakan polis bagi mempertahankan reputasinya,” katanya dalam kenyataan di laman sesawang LFL hari ini (15 Mac 2023).

Zaid mempersoalkan Anwar sama ada beliau masih ingat bagaimana ahli Pakatan Harapan (PH) disiasat polis kerana mengkritik bekas perdana menteri Najib Razak.

Beliau menggesa Anwar mengarahkan pembantunya menarik balik laporan polis dengan segera dan membawa perkara itu ke mahkamah sivil.

“Sementara itu, polis mesti menghentikan serta-merta sebarang siasatan jenayah bagi kenyataan yang didakwa berunsur fitnah,” katanya.

Sebelum ini, Kamil membuat laporan polis terhadap Muhyiddin berhubung dakwaan Presiden Bersatu itu bahawa kerajaan menyalahgunakan agensi penguatkuasaan untuk penganiayaan politik.

Polis Putrajaya kemudiannya berkata, siasatan telah bermula bagi kes fitnah dan penggunaan kemudahan rangkaian secara tidak wajar.

Semalam, Ketua Polis Putrajaya Asmadi Abdul Aziz berkata, Muhyiddin akan dipanggil untuk memberi keterangan.


Wakil AS beri amaran Korea Utara mungkin jalankan ujian nuklear minggu depan

Korea Utara berkemungkinan mengadakan ujian nuklear terbaharu mereka minggu depan, kata wakil Amerika Syarikat (AS) memberi amaran.

Wakil kanan AS meramalkan Pyongyang mungkin meningkatkan provokasi dengan ujian senjata nuklearnya menjelang sambutan ulang tahun ke-110 kelahiran pengasas negara Komunis itu, Kim Il-sung.

Korea Utara juga sudah menjalankan beberapa siri pelancaran peluru berpandu dalam beberapa bulan kebelakangan ini dan kemungkinan besar ujian tersebut bakal dijalankan sangat tinggi memandangkan AS mendakwa Korea Utara enggan menerima permintaan daripada Washington untuk berunding semula berhubung isu menghentikan penggunaan nuklear.

Pyongyang mengabaikan cadangan AS untuk rundingan dan mungkin merancang ujian senjata nuklearnya yang pertama dalam tempoh hampir lima tahun pada cuti umum 15 April, dedah wakil tersebut.

Sung Kim, wakil khas Dasar Korea Utara, berkata Washington berpendapat Pyongyang dijangka merancang pertunjukan secara meluas kapasiti senjata nuklearnya yang semakin meningkat pada cuti tahunan minggu depan, bagi meraikan ulang tahun ke-110 kelahiran Kim Il-sung, pengasas Republik Demokratik Rakyat Korea (DPRK) moden.

“Kami bimbang pada ulang tahun 15 April yang akan datang, DPRK mungkin mengambil satu lagi tindakan provokatif,” kata Kim kepada pemberita, merujuk kepada pelancaran ujian peluru berpandu balistik Korea Utara baru-baru ini.

“Saya tidak mahu terlalu banyak membuat spekulasi, tetapi saya fikir ia mungkin satu lagi pelancaran peluru berpandu, ia mungkin ujian nuklear,” katanya.

Korea Utara sudah menguji senjata nuklear beberapa kali bermula pada 2006 dan ujian terakhirnya yang dijalankan pada 2017.

Pyongyang terus mengabaikan permintaan Washington untuk menyambung semula perbincangan berhubung pengeluaran semua senjata nuklear dari semenanjung Korea, kata Kim.

“Kami tidak menerima sebarang maklum balas daripada Pyongyang,ia sangat mengecewakan, kerana kami telah menghantar beberapa mesej, sama ada secara umum dan persendirian, malah menjemput mereka untuk berdialog tanpa sebarang syarat,” katanya.

“Sebaliknya Korea Utara memulakan satu siri ujian peluru berpandu yang baru-baru ini dengan melancarkan sekurang-kurangnya tiga ujian peluru berpandu ICBM. Tindakan ini menimbulkan ancaman serius kepada kestabilan serantau.”

Kim juga berkata bahawa China dan Rusia juga tidak membantu desakan presiden Joe Biden untuk memulakan semula perbincangan dengan pemimpin Korea Utara Kim Jong-un.

Rundingan yang bertujuan untuk membendung ancaman nuklear Pyongyang mendapat sambutan positif di bawah pentadbiran AS Donald Trump sebelum ini, tetapi ia tidak diteruskan.


Kenaikan harga minyak masak untungkan pekebun kecil

Kerajaan tidak menafikan berlaku kenaikan harga minyak masak di pasaran sekarang ini, namun bagi mengurangkan beban golongan B40 mereka diberikan subsidi RM2.50 dengan membeli pek satu kilogram walaupun kos pengeluarannya menjangkau RM5 setiap pek.

Sebaliknya kenaikan harga minyak masak di pasaran yang dikatakan sekiyar RM30 bagi botol lima kilogram, menguntungkan tiga juta rakyat miskin daripada kalangan keluarga peneroka dan pekebun kecil sawit.

Menterinya Perusahaan Perladangan dan Komoditi Datuk Dr Mohd Khairuddin Aman Razali berkata dengan kenaikan harga ini sekarang peneroka dan pekebun kecil sawit bertukar status daripada B40 yang berpendapatan kecil dan miskin kepada berpendapatan lebih baik untuk menyara kehidupan keluarga.

Katanya, golongan M40 dan T20 iaitu 60 peratus daripada rakyat Malaysia yang kaya sudah lama menikmati minyak masak dengan harga di atas kudrat dan keringat pekebun kecil yang berpendapatan rendah.

“Golongan kaya menikmati harga minyak masak sekitar RM20 untuk 5 kg. Kos proses di kilang sekitar RM3 perkg termasuk botol dan pembungkusan. Ditambah dengan keuntungan pembekal, pemborong dan peruncit menjadi RM20 untuk 5 kg.

“Sangat murah, tetapi pekebun kecil di kampung-kampung tidak cukup makan kerana harga sawit yang rendah ditambah dengan kos baja dan lainnya.

“Ramai pekebun kecil terpaksa membiarkan kebun sawit terbiar kerana kos kerja tidak setimpal dengan pendapatan,” katanya mengulas kenaikan harga minyak masak di pasaran sejak kebelakangan ini seperti didakwa sesetengah pihak terutama blok pembangkang dan sekutunya.

Khairuddin berkata harga minyak sawit mentah (MSM) di pasaran dunia sekarang ialah RM4,000 hingga RM4,500 setan berbanding RM2,000 pada 2019.

“Kesannya Harga Buah Tandan Segar di ladang naik sekitar RM1000 pertan berbanding dulu RM300 pertan yang meletakkan 450,000 pekebun kecil sawit dalam kategori miskin.

“Dengan kenaikan harga ini sekarang mereka bertukar status daripada B40 yang berpendapatan kecil dan miskin kepada berpendapatan baik yang mencukupi untuk sara hidup sekeluarga. Ahli keluarga mereka lebih daripada 3 juta rakyat Malaysia,” katanya.

Khairuddin berkata kerajaan telah menyediakan harga subsidi RM2.50 dengan pek satu kilogram kepada 12 juta rakyat miskin di negara ini walaupun kos pengeluaran di kilang mencecah RM5.

“Kepada mereka kerajaan membayar untuk subsidi purata 720,000 tan setahun atau sebanyak 720 juta pek minyak masak 1 kg dikeluarkan.

“Bukan hanya cukup untuk 12 juta rakyat B40 malah dengan angka rakyat Malaysia 32 juta, setiap orang boleh menikmati 1.8 kg minyak sebulan dengan harga subsidi. Kalau keluarga dengan 5 orang bererti satu keluarga boleh menikmati purata 9 kg minyak masak bersubsidi sebulan,” katanya.

Justeru katanya dengan rantaian bekalan menerusi pemborong dan peruncit adalah sangat munasabah harga minyak masak di pasaran sekitar RM30 bagi botol lima kilogram.


Bersatu serah jawatan MB kepada PAS jika PN tawan Perlis: Laporan

Setiausaha Agung Perikatan Nasional (PN) Datuk Seri Hamzah Zainudin membayangkan seorang pemimpin PAS mungkin mengetuai kerajaan Perlis jika gabungan itu memenangi Pilihan Raya Umum Ke-15 (PRU-15), lapor Utusan Malaysia hari ini.

Beliau yang juga Setiausaha Agung Bersatu dilaporkan berkata parti pimpinan Tan Sri Muhyiddin Yassin itu juga mengiktiraf PAS sebagai “abang sulung” PN di Perlis.

Beliau menambah bahawa PAS harus berada di barisan hadapan untuk mengetuai PN Perlis dalam menghadapi PRU-15 PN dan bukannya kedua-dua parti gabungan itu “menyerang” antara satu sama lain.

“Saya sebut abang sebab kita bagi sokongan kepada pemimpin PAS yang akan kita kekalkan untuk pimpin negeri ini.

“Jadi, salahkah kalau abang kita dari PAS akan jadi Menteri Besar di Perlis (selepas PRU-15),” katanya dipetik sebagai berkata.

Beliau berkata demikian pada Majlis Pertemuan Khas Bersama Barisan Kepimpinan PN Negeri Perlis di Hotel Seri Malaysia di Kangar, semalam. Hadir sama, Pesuruhjaya PAS negeri merangkap Pengerusi PN Negeri, Mohd Shukri Ramli dan Ketua Badan Pimpinan Bersatu, Abu Bakar Hamzah.

Sementara itu, Hamzah berkata menerusi pertemuan berkenaan, pihaknya juga turut mengingatkan semua anggota PN agar tidak menghebahkan strategi parti menerusi media sosial bagi menggelakkan pihak lawan mengambil kesempatan.

“Apa yang penting, kita kenali dan percaya antara satu sama lain di samping mewujudkan kerjasama bagi membuktikan PN dapat menawan negeri Perlis,” katanya.

Dalam pada itu, Hamzah berkata, pertemuan itu juga adalah bagi meminta setiap anggota PN Perlis untuk bersiap sedia menghadapi PRU-15 dan meyakinkan mereka tentang sokongan yang diperoleh gabungan itu termasuk dari kalangan bukan Bumiputera.

Tambah beliau, terdapat pertambahan sokongan bukan Bumiputera terhadap PN direkodkan menjelang PRU-15.

“Saya juga rasa amat bangga kerana kita dapat buktikan yang pemimpin PN tidak boleh dipersoal dari segi intergriti,” katanya.


Penerima dos penggalak lebih ramai dijangkiti Covid-19 sejak Februari

Penerima vaksin dos penggalak kekal menjadi penyumbang utama jangkitan harian Covid-19 semalam (Khamis, 19 Mei 2022) walaupun kes baharu masih di bawah 3,000.

Data laman sesawang Github Kementerian Kesihatan (KKM) menunjukkan daripada 2,124 jangkitan baharu semalam, 1,437 kes melibatkan individu yang telah menerima suntikan dos penggalak.

Sebanyak 440 kes lagi membabitkan individu yang telah menerima dua dos; 216 kes (tidak divaksinasi); dan 31 kes (belum lengkap divaksinasi).

Mengikut rekod Github, kes Covid-19 membabitkan penerima dos penggalak mula mencatat angka melebihi penerima dos pertama, kedua dan individu tidak divaksinasi pada 24 Februari lalu.

Pada tarikh itu, sebanyak 32,070 jangkitan baharu dilaporkan dengan 13,500 kes membabitkan individu yang telah menerima suntikan dos penggalak; 13,056 (penerima dos kedua); 5,121 (tidak divaksinasi); dan 393 (belum lengkap divaksinasi).

Program Imunisasi Covid-19 Kebangsaan (PICK) Penggalak atau lebih dikenali sebagai PICK-B bermula pada 13 Oktober 2021 susulan persetujuan Mesyuarat Jawatankuasa Khas Jaminan Akses Covid-19 (JKJAV) Bil. 18/2021 pada 30 September 2021 dalam pemberian dos penggalak kepada penerima yang telah melengkapkan suntikan vaksin dos primer.

Sehingga semalam, sebanyak 68.3 peratus atau 16,075,262 individu dewasa berusia 18 tahun dan ke atas telah menerima suntikan dos penggalak.

Tiada rekod kenapa penerima dos penggalak kini lebih ramai dijangkiti virus SARS-CoV-2.

Bagaimanapun, dipercayai golongan ini mengambil mudah terhadap penjagaan dan keselamatan diri kerana yakin dos ketiga itu mampu menghindarkan mereka daripada dijangkiti Covid-19.

Sementara itu daripada 4,485,419 kumulatif positif sejak Januari 2020 hingga semalam, 4,419,997 pesakit telah sembuh daripada Covid-19, manakala 29,789 kes masih aktif.

Data laman sesawang CovidNOW menunjukkan sehingga semalam, 28,569 pesakit Covid-19 masih menjalani kuarantin di rumah; 20 ditempatkan di PKRC; 1,165 dimasukkan ke hospital; dan 35 dirawat di unit rawatan rapi, dengan 22 daripadanya memerlukan alat bantuan pernafasan.

KKM juga memaklumkan tiga pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak Mac 2020 lalu meningkat kepada 35,633 kes, termasuk 7,550 kes BID.

Dua kes BID yang dilaporkan semalam membabitkan masing-masing satu di Melaka dan Selangor, sementara satu kes kematian lagi juga dicatat di Selangor.


Hanya dua wakil isi rumah dibenar keluar beli bekalan keperluan

Hanya dua wakil isi rumah dibenarkan keluar bagi mendapatkan bekalan keperluan asas, sepanjang pelaksanaan ‘Total Lockdown’ yang bermula 1 Jun (Selasa) sehingga 14 Jun.

Menteri Kanan Keselamatan Datuk Seri Ismail Sabri Yaakob, berkata syarat tersebut adalah sama yang dikenakan kepada orang ramai seperti pelaksanaan sepanjang Perintah Kawalan Pergerakan (PKP) Fasa 1.0 Mac 2020 dimana hanya dua orang sahaja dibenarkan untuk keluar bagi membeli barang keperluan asas dalam sebuah kereta.

“Langkah itu bertujuan mengelakkan pergerakan rakyat dalam jumlah yang ramai,” katanya dalam sidang media hari ini.

Sementara itu, bagi pesakit yang memerlukan perkhidmatan untuk membeli ubat dan perkhidmatan jagaan kesihatan, seramai tiga orang dibenarkan untuk keluar tetapi dalam radius tidak melebihi 10 kilometer dari kediaman atau ke tempat paling hampir dengan kediaman.

Ismail Sabri juga berkata bilangan penumpang dalam teksi dan e-hailing pula dihadkan kepada dua orang sahaja termasuk pemandu dan penumpang yang disyaratkan untuk duduk di kerusi penumpang bahagian belakang.

“Perkhidmatan pengangkutan awam laut dan darat seperti pengangkutan pekerja, bas henti-henti, bas ekspres, LRT, MRT, ERL, Monorel, feri dan lain-lain pengangkutan awam dibenarkan beroperasi berdasarkan 50 peratus kapasiti kenderaan,” katanya lagi.

Bagaimanapun kata Ismail Sabri, waktu operasi dan frekuensi pengangkutan awam berkenaan tertakluk kepada Kementerian Pengangkutan kecuali pesawat.

Sementara itu, kapasiti kehadiran bagi anggota Perkhidmatan Awam terhad kepada 20 peratus bagi tugasan perlu (tidak termasuk barisan hadapan, anggota keselamatan dan pertahanan) dan 100 peratus secara bekerja dari rumah (BDR) bagi bukan perkhidmatan perlu.

Manakala kapasiti kehadiran pekerja bagi sektor swasta dalam perkhidmatan perlu termasuk operasi dan pengurusan terhad kepada 60 peratus, katanya.


Gerakan bangga berjuang dengan PN lawan kezaliman, kleptokrasi

Parti Gerakan Rakyat Malaysia (Gerakan) hari ini mempersoal tindakan kerajaan Pakatan Harapan-Barisan Nasional (PH-BN) yang kini dilihat lebih kerap menyebelahi agensi atau mana-mana syarikat berbanding menjaga kepentingan rakyat.

Presidennya, Senator Datuk Dr Dominic Lau berkata, setiap kali ada masalah yang berbangkit, termasuk kenaikan kadar dasar semalaman (OPR)dan harga barang, maka kehendak rakyat akan diabaikan.

“Ini bukan yang rakyat mahukan. Rakyat mahu jalan penyelesaian seperti jatuhkan harga barang tetapi apa yang Anwar buat, jatuhkan musuh politik. Jadi kepentingan rakyat letak dimana? katanya pada sidang media hari ini selepas Mesyuarat Ahli Jawatankuasa Pusat parti itu hari ini (18 Mac 2023).

Beliau turut mengkritik kegegalan Menteri Pengangkutan kerajaan PH-BN, Anthony Loke yang dilihatnya tidak berupaya menyelesaikan masalah harga syiling tiket kapal terbang.

“Menurut Anthony, penurunan harga boleh menjejaskan dan memberi kesan buruk kepada sektor penerbangan.

“Ia saya tidak nafikan… tetapi kerajaan juga boleh nasihat atau beri amaran tegas kepada syarikat penerbangan yang menaikkan harga melampau akan dikenakan tindakan di bawah Akta Kawalan Harga dan Antipencatutan (AKHAP) 2011,” katanya.

Mengulas kes Kapal Tempur Pesisir (LCS) Tentera Laut Diraja Malaysia, Dominic Lau berharap Suruhanjaya Pencegahan Rasuah Malaysia (SPRM) mengambil tindakan kepada semua individu yang terlibat tanpa mengira pangkat atau status.

“Sesiapa sahaja yang terlibat perlu dipanggil, walaupun individu tersebut orang kenamaan, menteri atau pun Timbalan Perdana Menteri sekali pun.

“Gerakan menyambut baik perkara ini dan saya yakin SPRM akan melakukan kerja dengan amanah, adil dan tegas,” katanya.

Sementara itu beliau berkata, Gerakan akan menyambut ulang tahun penubuhannya yang ke-55 pada 24 Mac ini.

“Walaupun Gerakan masih belum berjaya memperoleh kerusi dalam Pilihan Raya Negeri (PRN) Melaka, Johor, dan Pilihan Raya Umum Ke-15 baru-baru ini, tetapi tetap bangga berjuang bersama-sama rakan-rakan dalam Perikatan Nasional, melawan pemerintahan yang zalim, tidak profesional dan kleptoraksi.


Polis tahan lori bawa 48 pekerja kilang proses ayam positif Covid-19

Polis menahan 48 pekerja warga asing yang positif Covid-19 di atas sebuah lori di kawasan Sungai Lalang, Bedong, Kedah kira-kira jam 5 petang tadi.

Ketua Polis Daerah Kuala Muda, Asisten Komisioner Adzli Abu Shah berkata, semua pekerja yang baharu sahaja dipakaikan gelang merah jambu didapati menaiki lori untuk pulang ke asrama mereka.

Beliau berkata, polis mengambil tindakan segera selepas tular klip video dan gambar di media sosial yang menyiarkan sebuah lori membawa sekumpulan pekerja asing di sekitar Sungai Petani.

“Video yang berdurasi 19 saat tersebut telah tular dan menunjukkan beberapa individu yang berada di dalam lori tersebut dengan memakai gelang kuarantin berwarna merah jambu.

“Ekoran dari itu pihak polis IPD Kuala Muda mengambil tindakan dengan mengesan serta-merta lori bersama individu yang dibawa seperti tular di media sosial,” katanya dalam kenyataan malam tadi.

Adzli berkata lori terbabit berjaya dikesan dan ditahan berdekatan Sungai Lalang dekat Bedong.

“Siasatan awal dilokasi seramai 48 orang kes positif berada di dalam lori tersebut dalam keadaan tangan bergelang kuarantin dan sedang dalam perjalanan pulang dari Pusat Kesihatan Daerah Kuala Muda ke asrama pekerja kilang pemprosesan ayam di Sungai Lalang,” katanya.

Beliau berkata, hasil siasatan polis terdapat 135 pekerja kilang itu yang positif dan diarahkan oleh pejabat kesihatan untuk hadir bagi tujuan siasatan dan memakai gelang kuarantin.

Katanya, pihak kilang mengatur sebuah lori khusus untuk membawa semua 135 pekerja terbabit dengan tiga kali perjalanan ke pusat kesihatan daerah.

“Semasa lori tersebut dalam perjalanan ke pusat kesihatan, video dan gambar tersebut dirakam dan dimuat naik ke dalam media sosial hingga mengundang kegusaran awam,” katanya.

Adzli berkata, pemandu lori terbabit disaman atas kesalahan mengikut Seksyen 23 (2) Akta Pengangkutan Jalan 1987 (menggunakan lesen kenderaan motor bagi tujuan lain).

Katanya kertas siasatan juga turut dibuka membabitkan pengurus dan majikan kilang pemprosesan ayam itu mengikut Seksyen 22(b) Akta 342 (kesalahan am tidak mematuhi apa-apa perintah yang dikeluarkan pegawai yang diberi kuasa), dan Seksyen 270 Kanun Keseksaan (perbuatan cuai yang mungkin merebakkan kejangkitan apa-apa penyakit yang berbahaya kepada nyawa).


SPRM reman 37 individu kes tuntutan palsu PenjanaKerjaya

Suruhanjaya Pencegahan Rasuah Malaysia (SPRM) menahan reman 37 individu semalam bagi membantu siasatan berhubung tuntutan palsu dan penyelewengan dana insentif Program Penjana Kerjaya (PenjanaKerjaya) melibatkan nilai keseluruhan kira-kira RM100 juta.

Bernama yang memetik sumber sebagai berkata perintah reman ke atas 26 lelaki dan 11 wanita berusia 28 hingga 70 tahun itu dikeluarkan Mahkamah Majistret Putrajaya, Selangor, Johor, Kedah, Pahang, Perak, Pulau Pinang, Melaka, Perlis, Kuala Lumpur dan Negeri Sembilan.

“Di Putrajaya, 11 individu direman empat hari hingga 17 Julai (Ahad) manakala di Selangor, permohonan reman tiga hari dibenarkan terhadap lima individu hingga Sabtu ini.

“Di Johor, reman selama tujuh hari dibenarkan terhadap seorang individu dan enam hari terhadap dua individu hingga 19 dan 20 Julai. Perintah reman selama tujuh hari hingga 20 Julai ini dibenarkan terhadap seorang individu di Kedah dan masing-masing dua individu di Pahang dan Perak,” kata sumber itu malam ini.

Beliau berkata perintah reman enam hari dibenarkan terhadap dua individu di Pulau Pinang hingga 19 Julai.

“Sementara itu, perintah reman selama lima hari dikeluarkan terhadap dua individu masing-masing di Melaka dan Perlis, tiga individu di Kuala Lumpur dan empat individu di Negeri Sembilan hingga 18 Julai ini,” katanya.

Menurut sumber, kesemua individu yang terdiri daripada pemilik, pengarah, pengurus dan pemilik saham syarikat serta jurutera dan kakitangan eksekutif itu ditahan dalam Ops Hire yang dilancarkan di seluruh negara semalam dengan kerjasama Pertubuhan Keselamatan Sosial (Perkeso).

“Setakat ini, operasi yang dijalankan tersebut melibatkan 66 buah syarikat dengan nilai akaun dibekukan melebihi RM7 juta daripada 36 akaun,” katanya.

Sementara itu, Pengarah Kanan Siasatan SPRM Datuk Seri Hishamuddin Hashim yang mengesahkan penahanan tersebut berkata kes disiasat mengikut Seksyen 18 Akta SPRM 2009.

Beliau berkata beberapa tangkapan akan dilakukan dalam masa terdekat bagi membantu siasatan kes itu.


Pelancongan dibuka semula jika 80 peratus penduduk Langkawi divaksin

Sektor pelancongan di Langkawi boleh dibuka semula – dijangkakan September depan – apabila 61,000 penduduk pulau itu menerima sekurang-kurangnya satu dos suntikan vaksin Covid-19, kata Menteri Besar Kedah, Muhammad Sanusi Md Nor.

Mengikut data populasi Kedah 2020, daerah Langkawi mempunyai seramai 111,500 penduduk.

Pejabat Kesihatan Daerah Langkawi hari ini memaklumkan tiada kes positif baharu dilaporkan, sementara satu kes telah sembuh menjadikan keseluruhannya 299 kes, manakala 22 pesakit masih dirawat.

Sanusi berkata, kerajaan negeri bekerjasama dengan Kementerian Pelancongan, Seni dan Budaya serta Kementerian Sains, Teknologi dan Inovasi (MOSTI) bagi memastikan 80 peratus penduduk pulau panginan itu menerima vaksin.

“Penduduk Langkawi perlu mendapat suntikan vaksin Covid-19 bagi membolehkan gelembung perjalanan dilaksanakan di pulau itu apabila rentas negeri dibenarkan dan sempadan negara kembali dibuka,” katanya hari ini.

Beliau berkata kerajaan negeri sudah menyelaraskan usaha itu pada peringkat Pusat Kawalan Operasi Bencana (PKOB) daerah yang dikendalikan pegawai daerah untuk menyediakan pusat pemberian vaksin (PPV) bagi mempercepatkan program imunisasi kepada penduduk pulau itu.

“Selepas proses vaksinasi di Langkawi selesai, barulah rakyat yang sudah lengkap dua dos suntikan vaksin boleh memulakan percutian ke Langkawi. Insya-Allah bermula September ini,” katanya.

Sanusi juga berkata syarikat penerbangan Qatar Airways turut menyatakan kesediaan untuk bersama melaksanakan gelembung perjalanan di Langkawi, dengan menyediakan tujuh penerbangan seminggu dari 121 destinasi antarabangsa.

“Semalam pihak Qatar Airways sudah berjumpa dengan Lembaga Pembangunan Langkawi (LADA) untuk menyatakan komitmen mereka dan kita harap dapat bersedia melaksanakan gelembung perjalanan ini selepas program vaksinasi di Langkawi selesai,” katanya.

Beliau berkata pembukaan semula sektor pelancongan di Langkawi perlu diberi perhatian susulan saingannya iaitu Krabi dan Phuket di Thailand juga dijangka dibuka tidak lama lagi.

“Kita kena pastikan Langkawi juga akan menjadi destinasi pilihan pelancong domestik atau antarabangsa sebaik sahaja perjalanan rentas daerah dan negeri dibenarkan,” katanya.

Sementara itu Muhammad Sanusi memberitahu semua PPV di Kedah mempunyai keupayaan untuk melakukan 80,000 suntikan vaksin seminggu.

“Tapi setakat ini Kedah menerima kira-kira 29,000 (dos) bekalan vaksin seminggu daripada MOSTI dan kita dijanjikan untuk mendapat 52,000 (dos) bekalan vaksin dalam sebulan. Saya yakin pihak menteri di MOSTI sedang bertungkus lumus untuk pastikan bekalan vaksin sampai dalam masa ditetapkan,” katanya.


Tengku Zafrul sedia beri keterangan projek Jana Wibawa kepada SPRM

Bekas Menteri Kewangan, Tengku Datuk Seri Zafrul Abdul Aziz berkata beliau bersedia untuk memberi keterangan kepada Suruhanjaya Pencegahan Rasuah Malaysia (SPRM) berkaitan Program Jana Ekonomi Pemerkasaan Kontraktor Bumiputera Berwibawa (Jana Wibawa).

Menurut Menteri Kewangan ketika Tan Sri Muhyiddin Yassin dan Datuk Seri Ismail Sabri Yaakob menjadi Perdana Menteri kelapan dan kesembilan itu, tiada apa yang hendak disembunyikan berhubung dana projek itu.

“Ada media tanya saya mengenai Jana Wibawa. Tiada apa yang perlu disembunyikan dan saya sentiasa bersedia untuk memberi keterangan jika diminta berbuat demikian,” katanya dalam satu kenyataan di Facebook beliau malam tadi (18 Februari 2023).

Semalam, Muhyiddin yang juga Pengerusi Perikatan Nasional (PN) mengesahkan dipanggil memberi keterangan kepada SPRM berhubung siasatan itu.

Presiden Bersatu itu berkata, keterangan diberi adalah berkait penganugerahan kepada kontraktor dipilih bawah projek berkenaan, yang didakwa pihak tertentu bahawa berkemungkinan wujud tatacara perolehan tidak mengikut peraturan ditetapkan.

Beliau menjelaskan projek Jana Wibawa sebelum ini dikendalikan oleh pihak Kementerian Kewangan (MoF) dan setiap kelulusan perlu dibuat menerusi kementerian itu, bukannya diputuskan oleh Pejabat Perdana Menteri (PMO), tetapi sebaliknya banyak tuduhan dilemparkan terhadapnya kononnya terlibat dalam penyelewengan.

“Jadi proses menimbang pun dan sampai ke peringkat lulus itu tidak melibatkan Perdana Menteri. Ini saya penting nak jelaskan, punca kuasa bukan pada Perdana Menteri tetapi ialah di peringkat Kementerian Kewangan,” kata Muhyiddin.

Semalam, Ketua Pesuruhjaya SPRM, Tan Sri Azam Baki pula berkata SPRM mungkin memanggil Tengku Zafrul untuk mendapatkan keterangannya berkaitan program berkenaan.

Sebelum ini, bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkata beliau tidak pasti sumber mana yang dipetik akhbar dan portal berita yang mendakwa kononnya kontraktor yang diberikan kontrak Jana Wibawa telah menyumbang RM300 juta kepada Bersatu.

Menurutnya Jana Wibawa adalah satu program yang dicadangkan oleh MoF dan diluluskan oleh Kabinet pada tahun 2020.

“Program ini bertujuan untuk mempercepatkan pelaksanaan projek-projek fizikal yang terjejas akibat pelaksanaan Perintah Kawalan Pergerakan (PKP) semasa wabak Covid-19 melanda.

“Jana Wibawa tiada kaitan dengan dana Pakej Rangsangan Ekonomi Covid-19 bernilai RM530 bilion. Ia adalah projek-projek yang telah tersedia di bawah Rancangan Malaysia yang diluluskan oleh Parlimen.

“Program ini dikhususkan kepada kontraktor-kontraktor Bumiputera yang memenuhi syarat-syarat yang ditetapkan oleh MoF,” kata Dr Marzuki.


RM15 juta disalur kerajaan pusat kepada Johor, kata MB

Kerajaan Persekutuan memperuntukkan sebanyak RM15 juta kepada negeri ini, antaranya untuk pembangunan Kampung Baru Cina serta geran perniagaan berasaskan sains dan teknologi.

Menteri Besar Johor Datuk Onn Hafiz Ghazi berkata peruntukan itu diterima daripada Kementerian Perpaduan Negara serta Kementerian Sains, Teknologi dan Inovasi, lapor Bernama.

Katanya bagi pembangunan Kampung Baru Cina serta geran perniagaan berasaskan sains dan teknologi masing-masing menerima peruntukan RM5 juta.

“Sebanyak RM5 juta lagi untuk rumah ibadat bukan Islam seluruh negeri Johor,” katanya menerusi hantaran di Facebook rasmi beliau hari ini.

Selain itu, katanya sebanyak RM500,000 turut diberikan kepada projek pencahayaan di daerah Kota Tinggi.

Menurut Onn Hafiz kerajaan negeri turut memperuntukkan RM3.6 juta bagi menyelesaikan beberapa isu di daerah tersebut dengan RM2.3 juta daripadanya adalah untuk projek Rancangan Tebatan Banjir di Kota Mas.

“Sebanyak RM500,000 diperuntukkan untuk kerja-kerja pendawaian elektrik Bangunan Sultan Iskandar iaitu di Bangunan Pejabat Daerah, manakala RM800,000 lagi bagi menaik taraf longkang sekali gus menyelesaikan jalan terputus akibat banjir di daerah itu,” katanya.

Terdahulu, beliau menghadiri Majlis Sambutan Hari Raya Aidilfitri bagi daerah Kota Tinggi yang turut dihadiri Menteri Perpaduan Negara Datuk Halimah Mohamed Sadique, yang juga Ahli Parlimen Kota Tinggi dan Menteri Sains, Teknologi dan Inovasi Datuk Seri Dr Adham Baba, yang juga Ahli Parlimen Tenggara.


Empat bekas MP, ADUN UMNO disebut bakal calon PN di Perlis

Parti Pribumi Bersatu Malaysia (Bersatu) Perlis membayangkan hasrat mengetengahkan semula nama ‘besar’ yang pernah menjadi pemimpin UMNO suatu ketika dahulu untuk bertanding mewakili Perikatan Nasional (PN) pada Pilihan Raya Umum Ke-15 (PRU-15) akan datang.

Pengerusi Bersatu Perlis Abu Bakar Hamzah dipetik sebagai berkata penyertaan semula pemimpin berkenaan dalam PRU akan datang bagaimanapun akan dilihat kepada keperluan parti itu dalam usaha untuk memenangi kerusi yang dipertandingkan.

Nama seperti bekas Ahli Parlimen (MP) Kangar yang pernah menjadi Menteri Hal Ehwal Dalam Negeri antara 2006 hingga 2008 dan kini menjadi Ahli Majlis Pimpinan Tertinggi (MPT) Bersatu, Tan Sri Mohd Radzi Sheikh Ahmad dan Tan Sri Azmi Khalid (bekas Menteri Sumber Asli dan Alam Sekitar yang pernah menjadi Ahli Parlimen Padang Besar), disebut-sebut akan mewakili PN.

“Walaupun mereka ini dianggap sebagai veteran tetapi mereka mempunyai pengalaman yang begitu luas dalam politik dan dahulunya mereka ini adalah UMNO, namun sekarang berada dalam Bersatu dan dalam hal ini tidak mustahil Radzi kembali semula di Parlimen Kangar.

“Kita dah pernah suara (hasrat) kerana Radzi juga sebagai orang yang mengaturkan perlembagaan Bersatu selain menjadi ahli MPT dan kita pernah menyuarakan hasrat kita untuk bawanya kembali ke gelanggang pilihan raya.

“Tetapi ‘orang lama’ ini dia punya ‘sentimental’ dan santainya masih tetap ada lagi (untuk berada di belakang tabir politik).

“Namun jika Bersatu Pusat mencadangkan beliau untuk bertanding semula, apa kan daya mereka harus kembali ke gelanggang pilihan raya kerana ‘nama besar’ ini lebih membantu untuk menangkan kita punya calon dan parti,” katanya menurut BH.

Beliau berkata demikian kepada pemberita selepas menghadiri Majlis Pelancaran Sayap Bersekutu Bersatu Peringkat Negeri Perlis di perkarangan sebuah hotel di Kuala Perlis, semalam (27 September 2022).

Empat bekas pemimpin UMNO yang pernah menjadi Ahli Parlimen dan Ahli Dewan Undangan Negeri disebut-sebut bakal menjadi calon Perikatan Nasional pada PRU-15 dari kiri Tan Sri Radzi Sheikh Ahmad; Tan Sri Azmi Khalid; Datuk Seri Syed Razlan Putra Jamalullail; dan Abdul Jamil Saad.

Selain nama dua tokoh itu, bekas MP Arau, Datuk Seri Syed Razlan Putra Jamalullail dan bekas Ahli Dewan Undangan Negeri (ADUN) Sena pada 2008 hingga 2018, Abdul Jamil Saad juga berkemungkinan akan membuat kemunculan semula.

“Kadang-kadang bekas ahli Parlimen dan ADUN ini sudah lama berehat dan bergantung kepada keadaan dan seperti saya katakan, jika kita ingin kerusi Parlimen di Perlis ini dapat dimenangi oleh Bersatu, kita mungkin akan letak calon veteran di kerusi berkenaan.

“Saya lihat mereka terutama Radzi, Azmi dan Syed Razlan sesuai bertanding di Parlimen kerana pengalaman mereka sebelum ini menjadi wakil di Parlimen berkenaan.

“Namun, ia bergantung kepada keperluan parti ini untuk mengetengahkan semula mereka, bila keperluan mendesak untuk kita menang, kita terpaksa memanggil semula mereka untuk bertanding pada PRU nanti,” katanya.

Untuk rekod, Radzi pernah menjadi MP Kangar pada 1982, 1986, 2004 dan 2008, manakala Azmi pula memenangi kerusi Parlimen Padang Besar pada 1995, 1999, 2004 dan 2008 dan Syed Razlan pula menjadi MP Arau pada 2004.

Mereka memenangi kerusi berkenaan atas tiket Barisan Nasional ketika itu.


Peguam Shafee hadiri pengebumian, kes tuntutan LHDN ditangguh

Perbicaraan kes peguam Tan Sri Muhammad Shafee Abdullah yang didakwa atas pertuduhan pengubahan wang haram dan membuat penyataan palsu kepada Lembaga Hasil Dalam Negeri (LHDN) ditangguhkan ke 26 Okt ini kerana peguam utamanya, Harvinderjit Singh menghadiri pengebumian.

Perkara itu dimaklumkan oleh salah seorang lagi peguam Shafee, Sarah Abishegam yang memaklumkan kepada Mahkamah Tinggi Kuala Lumpur bahawa Harvinderjit menghadiri upacara pengebumian pengajarnya sebelum beliau diterima masuk sebagai peguambela dan peguamcara.

“Pihak-pihak telah bersetuju untuk menggantikan tarikh perbicaraan pada hari ini kepada 26 dan 27 Okt depan. Pihak pembelaan juga memohon agar tarikh perbicaraan pada November ini dilapangkan kerana Muhammad Shafee terikat dengan kes lain,” kata peguam itu lapor Bernama.

Sepatutnya prosiding perbicaraan kes tersebut bersambung pada hari ini.

Sarah berkata perbicaraan selama empat hari adalah memadai memandangkan hanya tiga lagi saksi akan dipanggil dan mencadangkan tarikh perbicaraan seterusnya pada 8 dan 10 Dis ini.

Timbalan Pendakwa Raya Afzainizam Abdul Aziz tidak membantah permohonan itu.

Hakim Datuk Muhammad Jamil Hussin membenarkan tarikh perbicaraan pada November dilapangkan dan menangguhkan perbicaraan pada hari ini selain menetapkan 26 Okt untuk sambung bicara.

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh bekas Perdana Menteri Datuk Seri Najib Tun Razak yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 13 Sept 2013 dan RM5.2 juta pada 17 Feb 2014.

Muhammad Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.


Serba Dinamik, pengarah dan pegawai kanan bayar kompaun RM15 juta

Syarikat penyedia perkhidmatan kejuruteraan minyak dan gas bersepadu Serba Dinamik Holdings Berhad, dua pengarah dan dua pegawai kanannya dilepas dan dibebaskan oleh empat Mahkamah Sesyen Kuala Lumpur hari ini daripada pertuduhan mengemukakan pernyataan palsu kepada Bursa Malaysia Securities Berhad.

Mereka terdiri daripada Ketua Pegawai Eksekutif Kumpulan (CEO Kumpulan) Serba Dinamik Datuk Dr Mohd Abdul Karim Abdullah, Ketua Pegawai Kewangan Kumpulan Azhan Azmi, Pengarah Eksekutif Bukan Bebas Datuk Syed Nazim Syed Faisal dan Timbalan Presiden Akaun dan Kewangan Muhammad Hafiz Othman, menurut laporan Bernama.

Hakim Mahkamah Sesyen – Kamarudin Kamsun, Ahmad Kamar Jamaluddin, Emelia Kaswati Mohamad Khalid dan Datin Sabariah Othman memutuskan demikian selepas pihak pendakwaan memaklumkan kepada mahkamah bahawa syarikat dan empat individu itu telah menjelaskan kompaun berjumlah RM15 juta pada 9 Mei lepas.

Mahkamah turut memerintahkan wang jaminan dan pasport dikembalikan kepada empat individu terbabit.

Kes itu dikendalikan oleh Timbalan Pendakwa Raya Suruhanjaya Sekuriti (SC) Hashley Tajudin, Zul’aida Zulkifli dan Izzat Fauzan serta Pegawai Pendakwa SC Mohd Izuddin Mohamed.

Terdahulu, Hashley memaklumkan kepada mahkamah bahawa Serba Dinamik dan empat individu itu telah menjelaskan kompaun yang dikeluarkan oleh Jabatan Peguam Negara (AGC).

“Berikutan pembayaran kompaun itu, pihak pendakwaan memohon pertuduhan terhadap mereka ditarik balik di bawah Seksyen 254 Kanun Tatacara Jenayah setelah pihak pendakwaan tiada niat untuk meneruskan kes ini, maka kami mencadangkan mereka dilepas dan dibebaskan,” katanya.

Turut hadir pada prosiding itu, peguam Datuk Firoz Hussein Ahmad Jamaluddin yang mewakili Azhan, peguam Wan Aizuddin Wan Mohammed mewakili Serba Dinamik dan peguam Farhan Read mewakili Muhammad Hafiz.

Pada 11 April lepas, Hashley memberitahu mahkamah bahawa Serba Dinamik dan empat individu itu telah menyerahkan representasi kepada AGC pada 17 Mac lepas dan diterima pada 7 April dengan syarat beberapa perkara yang perlu dilaksanakan.

Serba Dinamik, Mohd Abdul Karim, Azhan dan Syed Nazim dan Muhammad Hafiz masing-masing telah menjelaskan kompaun sebanyak RM3 juta.

Serba Dinamik, Mohd Abdul Karim yang juga Pengarah Urusan Serba Dinamik, Syed Nazim, Azhan Azmi dan Muhammad Hafiz, masing-masing didakwa dengan niat menipu telah mengemukakan pernyataan palsu kepada Bursa Malaysia berhubung hal ehwal Serba Dinamik yang terkandung dalam laporan suku tahunan syarikat bagi suku kewangan berakhir 31 Dis 2020.

Mereka dituduh melakukan perbuatan itu di Bursa Malaysia Securities Berhad, Bukit Kewangan, di sini pada 26 Feb lepas mengikut Seksyen 369(a)(B) dibaca bersama Seksyen 367(1) Akta Pasaran Modal dan Perkhidmatan 2007 (CMSA) yang boleh dihukum di bawah Seksyen 369 akta sama, yang memperuntukkan hukuman penjara maksimum 10 tahun dan boleh dikenakan denda tidak melebihi RM3 juta.

Muhammad Hafiz turut didakwa di Mahkamah Sesyen Shah Alam, Selangor atas pertuduhan memalsukan rekod perakaunan Serba Dinamik dan kes itu ditetapkan untuk sebutan pada 19 Mei ini.

Mahkamah memerintahkan Mohd Abdul Karim dijamin RM500,000 manakala tiga yang lain masing-masing sebanyak RM300,000.


Lebih 12.92 juta terima dos penggalak

Lebih 64.61 juta dos vaksin Covid-19 telah diberikan sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam, lapor Kementerian Kesihatan (KKM), hari ini.

Daripada jumlah itu, 25,728,912 atau 78.8 peratus populasi Malaysia berusia 12 tahin dan ke atas telah lengkap menerima suntikan vaksin Covid-19 masing-masing.

Manakala, 26,161,500 atau 80.1 peratus lagi populasi negara berusia lima tahun dan ke atas, menerima sekurang-kurangnya satu dos.

KKM memaklumkan sejak 13 Oktober tahun lalu hingga semalam, seramai 12,926,703 atau 55.2 peratus individu dewasa telah menerima dos penggalak.

Seramai 22,934,496 atau 98.0 peratus populasi dewasa juga telah lengkap divaksinasi, manakala 23,210,020 atau 99.2 peratus lagi menerima sekurang-kurangnya satu dos.

Bagi PICK Remaja pula, seramai 5,666,503 daripada golongan itu yang berusia 12 hingga 17 tahun telah menerima vaksin masing-masing.

Daripada jumlah itu, 2,794,416 atau 88.8 peratus daripadanya telah lengkap divaksinasi, manakala 2,872,087 atau 91.3 peratus lagi menerima sekurang-kurangnya satu dos.

Bagi PICK Kanak-Kanak berusia lima hingga 11 tahun pula, sehingga semalam seramai 79,393 atau 2.2 peratus telah menerima suntikan dos pertama.


Lokman Adam didakwa buat hantaran jelik terhadap PM

Bekas Ahli Majlis Tertinggi UMNO Datuk Lokman Noor Adam didakwa di Mahkamah Sesyen Kuala Lumpur hari ini (1 September 2022) atas dua tuduhan membuat hantaran jelik terhadap Perdana Menteri Datuk Seri Ismail Sabri Yaakob.

Lokman, 49, mengaku tidak bersalah terhadap pertuduhan yang dibacakan kepadanya di hadapan Hakim Mahkamah Sesyen Nor Hasniah Ab Razak.

Dia didakwa mengikut Seksyen 233(1)(a) Akta Komunikasi dan Multimedia 1998, yang memperuntukkan hukuman penjara maksimum setahun atau denda RM50,000 atau kedua-duanya sekali jika sabit kesalahan.

Lokman didakwa memuat naik dua catatan Facebook berasingan, menghina dan mendakwa Perdana Menteri Datuk Seri Ismail Sabri bersubahat dengan Tun Dr Mahathir Mohamad untuk mensabitkan kesalahan Datuk Seri Najib Razak, menurut laporan NST.

Lokman didakwa memuat naik siaran media sosial itu pada 20 Ogos jam 11.16 malam dan 22 Ogos jam 10.28 malam.

Timbalan pendakwa raya Nadia Mohamad Izhar dan Iznina Hanim meminta mahkamah memerintahkan ikat jamin RM15,000 bagi setiap pertuduhan dan mengenakan perintah menyekatnya daripada membincangkan merit kesnya di media sosial.

Peguam Logen Eskandar kemudian merayu agar mahkamah mempertimbangkan untuk mengenakan jaminan RM2,000 bagi setiap pertuduhan, memandangkan Lokman kini bekerja sebagai penjual sate dengan gaji tidak menentu dan mempunyai 11 anak untuk dijaga.

Hakim Nor Hasniah kemudian memerintahkan ikat jamin RM8,000 bagi setiap pertuduhan.

Mahkamah menetapkan 26 Sept untuk sebutan kes.

Semalam, Bukit Aman menerusi satu pemakluman menyatakan pertuduhan akan dibuat oleh Unit Siasatan Jenayah Terkelas (UJST) Jabatan Siasatan Jenayah (JSJ) Bukit Aman yang disiasat mengikut Seksyen 233(1) Akta Komunikasi dan Multimedia 1998.

“Dua kes itu membabitkan penghantaran video berniat jahat dan kenyataan menghina Kerajaan dan Perdana Menteri Malaysia melalui akaun Facebook Lokman Noor Adam Official,” katanya Bukit Aman.

Lokman sebelum ini dilaporkan melahirkan rasa tidak berpuas hati dengan kerajaan sekarang dan Perdana Menteri, Datuk Seri Ismail Sabri selepas bekas Perdana Menteri, Datuk Seri Najib Razak dipenjarakan 12 tahun setelah Mahkamah Persekutuan mengekalkan sabitan ke atasnya berhubung penyelewengan dana RM42 juta SRC International Sdn Bhd.


Negeri Sembilan, Kedah catat lonjakan kes baharu

Sebanyak 10,972 kes baharu Covid-19 dilaporkan dalam tempoh 24 jam sehingga 12 tengah hari tadi menjadikan kumulatif kepada 927,533 kes.

Ketua Pengarah Kesihatan, Tan Sri Dr Noor Hisham Abdullah berkata Selangor kekal merekodkan kes tertinggi sebanyak 4,404, manakala kes di Kuala Lumpur turun dua hari berturut-turut menjadi 609 kes berbanding 945 kes semalam.

Lapan negeri merekodkan peningkatan dengan Negeri Sembilan kembali mencatat lonjakan semula kes kepada 1,340, sementara Johor (876 kes), Kedah (705), Pahang (475), Melaka (474), Pulau Pinang (426), Sarawak (301) dan Terengganu (144).


RM700,000 kerosakan landskap semasa sambutan Hari Kebangsaan: DBKL

Dewan Bandaraya Kuala Lumpur (DBKL) terpaksa menanggung kerugian RM700,000 akibat kerosakan landskap yang dialami semasa sambutan Hari Kebangsaan baru-baru ini.

Sikap dan tindakan orang ramai yang hadir tidak peka menyebabkan pokok bunga hiasan yang diletak di Dataran Merdeka rosak selepas dipijak pengunjung yang hadir.

Datuk Bandar Kuala Lumpur Datuk Seri Mahadi Che Ngah, berkata kerosakan dialami sekitar Dataran Merdeka dan sepanjang perarakan itu berlangsung berkemungkinan kerana kehadiran pengunjung yang ramai.

Katanya, pada hari tersebut dianggarkan lebih 100,000 pengunjung memeriah sambutan tersebut dan ia merupakan rekod baharu dicatatkan Dewan Bandaraya Kuala Lumpur (DBKL).

“Kehadiran pengunjung yang begitu ramai semasa sambutan Hari Kebangsaan lepas, beberapa landskap di kawasan sekitar Dataran Merdeka telah rosak. Kerugian dianggarkan lebih RM700,000.

“Saya rasa ini agak luar biasa dan mungkin rekod baharu (jumlah pengunjung) untuk Kuala Lumpur ketika sambutan Hari Kebangsaan,” katanya menurut Kosmo.

Dalam pada itu, Menteri Komunikasi dan Multimedia, Tan Sri Annuar Musa bagaimanapun berkata, kerosakan landskap yang berlaku baru-baru ini dianggap perkara biasa berikutan kehadiran pengunjung yang ramai sewaktu sambutan Hari Kebangsaan.

“Cuma untuk panduan masa akan datang bila ada program beramai-ramai, kita semua ambil tanggungjawab, kita jaga. Harta kerajaan itu harta kitalah,” katanya dipetik laporan media.


Perlu didik rakyat terima GST sebelum dilaksanakan: Ismail Sabri

Sebelum mahu melaksanakan semula cukai barang dan perkhidmatan (GST), rakyat perlu terlebih dahulu diberi didikan berhubung sistem tersebut, kata Datuk Seri Ismail Sabri Yaakob.

Perdana Menteri berkata kerajaan berminat untuk mengembalikan cukai tersebut kerana ia akan dapat menambah pendapatan negara, malah negara kehilangan banyak hasil tahunan susulan pembatalan cukai tersebut selepas Pakatan Harapan (PH) memerintah pada 2018.

“Kerajaan berminat mengembalikan GST kerana mahu mengembangkan asas pendapatannya dan menanggung beban subsidi awam,” katanya.

“Kerajaan kehilangan RM20 bilion (kira-kira AS$4.6 bilion) hasil tahunan apabila GST dimansuhkan dan menggantikannya dengan SST. Tiada negara di dunia yang kembali daripada GST kepada SST, kecuali Malaysia,” katanya dalam temubual bersama kumpulan media, Nikkei Asia di Tokyo baru-baru ini.

Malaysia beralih kepada sistem GST semasa pentadbiran Barisan Nasional (BN) pada April 2015, namun kadar enam peratus dikritik hebat pembangkang dan kumpulan pengguna, sekali gus dikatakan antara penyumbang kepada kekalahan parti itu semasa Pilihan Raya Umum Ke-14 (PRU-14).

Tun Dr Mahathir Mohamad yang mengambil alih pentadbiran selepas PH menerajui kerajaan, membatalkan GST sebagai memenuhi janji pilihan raya dan menggantikannya dengan cukai jualan dan perkhidmatan (SST).

Ismail Sabri berkata, kerajaan sedar mengenai persepsi negatif terhadap GST, tetapi mempunyai pilihan terhad untuk menambah tabungan kerajaan persekutuan.

Beliau berkata, kerajaan akan merangka cara untuk mendidik orang ramai mengenai kepentingan GST dan kutipan cukai yang telus.

“Jika kita mahu memperkenalkan semula GST, kita perlu mendidik rakyat untuk menerimanya,” katanya sambil menambah kerajaan akan menyasarkan untuk kadar tidak terlalu tinggi sehingga membebankan rakyat, tetapi tidak terlalu rendah sehingga menggagalkan tujuan mengembangkan hasil cukai.

Bank Negara (BNM) baru-baru ini menyokong idea mengembalikan semula GST kerana dengan berbuat demikian akan meringankan beban kewangan ditanggung kerajaan.

Pencerobohan Russia ke atas Ukraine menaikkan harga bahan api dan barangan keperluan makanan import sekali gus berkemungkinan menjejaskan kewangan kerajaan serta meningkatkan keperluan untuk mendapatkan lebih banyak pendapatan.

Jumlah subsidi bahan api kerajaan dijangka RM28 bilion (AS$6.4 bilion) tahun ini, peningkatan mendadak daripada hanya RM11 bilion pada 2021 berikutan lonjakan harga bahan api global.

Harga minyak mentah dunia melonjak kelmarin selepas Kesatuan Eropah (EU) mencapai persetujuan untuk menyekat import Russia sebagai sebahagian hukuman terhadap pencerobohannya ke atas Ukraine. Harga minyak mentah Brent berada di atas AS$122 setong buat kali pertama dalam tempoh dua bulan.

Selain petrol dan diesel, kerajaan juga memberi subsidi untuk minyak masak, gula, tepung dan gas asli cecair.


Aksi gila tiga kanak-kanak naik kereta, pemandu wanita ditahan

Susulan tular video tiga kanak-kanak duduk di atas tingkap kereta yang bergerak, seorang wanita ditahan polis dan disiasat mengikut Seksyen 336 Kanun Keseksaan.

Ketua Polis Daerah Kajang, Asisten Komisioner Mohd Zaid Hassan mengesahkan penahanan pemandu kereta Perodua Alza untuk tindakan lanjut susulan tular video menunjukkan tiga kanak-kanak yang mengeluarkan separuh badan di tingkap penumpang ketika kenderaan sedang bergerak.

Menurutnya polis membuka kertas siasatan kes itu selepas menerima laporan pada jam 5.58 petang semalam, berhubung video tular memaparkan kejadian dimuat naik pengguna Facebook dikenali ‘dashcam owners Malaysia’.

“Kita menahan pemandu Perodua Alza berusia 34 tahun mengikut Seksyen 336 Kanun Keseksaan dan jika disabitkan kesalahan boleh dihukum penjara selama tiga bulan atau denda maksimum RM500 atau kedua-duanya.

“Tingkah laku kanak-kanak berkenaan adalah tindakan amat berbahaya.

“Ia boleh mendatangkan kemalangan serta membahayakan nyawa, keselamatan diri dan orang lain,” katanya dalam kenyataan, hari ini.

Mohd Zaid menasihatkan golongan dewasa supaya sentiasa mengawal dan memantau keselamatan kanak-kanak bagi mengelak kejadian tidak diingini.

Mereka yang mempunyai maklumat berkaitan boleh menghubungi pegawai penyiasat, Inspektor Ahmad Rahmat Adnan di talian 014-515 6933 atau balai polis berdekatan.

Difahamkan, wanita terbabit juga boleh dikenakan tindakan mengikut Akta Kanak-Kanak 2001 (Akta 611) kerana cuai dalam menjaga anak-anak mereka sehingga menyebabkan kanak-kanak itu hilang, kemalangan atau kehilangan nyawa

Jika disabit kesalahan, ibu bapa atau penjaga yang cuai boleh dikenakan denda tidak melebihi RM20,000 atau dipenjarakan selama tempoh tidak melebihi 10 tahun atau kedua-duanya.


Varian Omicron dikesan di Pulau Pinang, 10 kes sudah dikenalpasti

Sebanyak 10 kes melibatkan varian Omicron sudah dikesan di Pulau Pinang setakat semalam.

Perkara itu disahkan Ketua Menterinya Chow Kon Yeow dan terdapat individu yang dijangkiti sudah pulih serta dibenarkan keluar wad selepas mendapatkan rawatan.

Menurutnya, Jabatan Kesihatan Negeri Pulau Pinang (JKNPP) kini sedang memerhati situasi semasa berhubung varian itu dan sentiasa bersiap siaga pada setiap masa.

“Kes yang direkodkan ini juga semua dari kategori 1 dan 2 yang sebahagiannya sudah discaj dari wad.

“Semua kes ini tidak membabitkan komuniti yang mana ia adalah kes import membabitkan individu baharu pulang dari umrah dan juga ada dari Dubai.

“Dalam pada itu, tiada kes kontak rapat membabitkan varian ini dilaporkan. Jadi melihat kepada situasi ini keadaan di Pulau Pinang masih lagi terkawal,” katanya lapor BH.

Kon Yeow terdahulu mengadakan kunjungan sempena Tahun Baharu Cina di Pejabat New Straits Times Press (NSTP) hari ini.

Kehadiran Kon Yeow disambut warga kerja NSTP diketuai Pengurus Besar Pemasaran, Komunikasi Korporat dan Sokongan Jualan NSTP, Datuk Ahmad Zaini Kamaruzzaman.

Kon Yeow meluangkan masa kira-kira satu jam beramah mesra dengan warga kerja NSTP dan makan tengah hari.

Sementara itu, Kon Yeow berkata, program vaksinasi dos penggalak di Pulau Pinang kini mendapat sambutan apabila 36 peratus iaitu lebih 500,000 rakyat sudah mendapatkan suntikan di fasiliti yang disediakan.

“Buat masa ini pusat pemberian vaksin dos penggalak membabitkan klinik dan hospital swasta serta PPV Offsite mencukupi dan tiada lagi keperluan untuk mewujudkan PPV mega.

“Saya berharap kadar suntikan dos penggalak dapat dipercepatkan supaya rakyat lebih dilindungi dan selamat yang mana setakat ini kadar pemberian suntikan penggalak sehari adalah 18,000 dos,” katanya.


Hishammuddin dimasukkan ke hospital

Menteri Kanan Pertahanan, Datuk Seri Hishammuddin Hussein yang sebelum ini disahkan positif Covid-19, dimasukkan ke Hospital Angkatan Tentera Tuanku Mizan bagi menjalani isolasi wajib.

Salam satu kenyataan hari ini, beliau memaklumkan dirinya berada dalam keadaan baik meskipun mengalami gejala.

“Bagi memastikan tahap kesihatan terus berada pada tahap memuaskan, saya dinasihatkan menjalani isolasi di Hospital Angkatan Tentera Tuanku Mizan bagi tujuan rawatan dan pemantauan.

“Saya menerima banyak mesej ucapan serta doa sejak semalam, dan memohon maaf tidak dapat membalas kesemuanya.

“Bagi pihak ahli keluarga, saya amat menghargai dan mengucapkan terima kasih kepada semua pihak yang mengambil berat serta mendoakan kesembuhan. Semoga dimakbulkan Allah SWT, amin ya rabbal alamin,” katanya.

Pejabat Menteri Kanan Pertahanan dalam kenyataan semalam, memaklumkan Hishammuddin yang sudah menerima dos penggalak, didapati positif Covid-19.

Menurut kenyataan itu, Hishammuddin akan menjalani tempoh isolasi mengikut ketetapan semasa oleh Kementerian Kesihatan (KKM).


Pemimpin digesa henti bercakaran, utamakan rakyat: Khutbah Aidiladha

Khutbah Aidiladha Masjid Negara hari ini menggesa pemimpin masyarakat supaya tidak menjadi individu yang tamak hingga menyusahkan dan menjadikan rakyat sebagai mangsa.

Imam Besar Masjid Negara, Ehsan Mohd Hosni ketika membacakan khutbah itu juga mengingatkan semua pemimpin supaya berhenti bercakaran sebaliknya menumpukan usaha untuk memerangi pandemik Covid-19.

“Khatib juga ingin mengambil peluang pada hari yang mulia ini untuk mengingatkan saudara-saudari sekalian terutamanya para pemimpin, juga kepada seluruh rakyat sekalian agar menumpukan sepenuh usaha dan tindakan dalam usaha mengekang penularan wabak Covid-19. Hentikanlah percakaran yang sia-sia.

“Bersimpatilah terhadap rakyat dan janganlah kerana ketamakan itu menyebabkan rakyat pula yang menjadi mangsa. Bagaimanakah Allah SWT mahu memperkenankan doa kita dan menurunkan rahmat-Nya selagimana kita masih lagi bergelumang dengan dosa, kemaksiatan dan perpecahan?,” katanya.

Beliau berkata dalam keadaan pandemik Covid-19 yang belum reda ini, umat Islam tidak boleh berputus asa sebaliknya perlu terus bersyukur sambil berdoa memohon supaya wabak ini dapat dihapuskan.

“Tetaplah bersyukur dan memuji Allah SWT kerana semua yang berlaku di atas muka bumi ini hanya Allah SWT jualah yang Maha Mengetahui,” katanya membaca teks khutbah disediakan Jabatan Kemajuan Islam Malaysia (Jakim).

Ehsan berkata tahun ini umat Islam sekali lagi menyambut Aidiladha dalam suasana mencabar dan kawalan pergerakan yang masih lagi diteruskan berikutan bilangan kes harian yang masih lagi tinggi dan tidak menentu.

“Jagalah diri dan kesihatan. Selain itu, teruskanlah bertaubat dan bermunajat memohon kepada Allah SWT agar segera diangkat wabak dan musibah ini kerana hanya Allah SWT jualah yang Maha Berkuasa atas tiap-tiap sesuatu dan hanya Dia-lah yang Maha Mengabulkan doa hamba-hamba-Nya,” katanya

Katanya walau apa juga keadaan dan perkara yang berlaku makna dan intipati Aidiladha tidak boleh hilang kerana ibadah korban yang dilaksanakan memiliki hikmah dan pengajaran yang banyak.

Sehubungan itu katanya, setiap cabaran dan ujian yang terbentang perlu dihadapi dengan akal dan tindakan yang rasional diiring dengan pengorbanan dan ketabahan yang tinggi.

“Berkorbanlah sebahagian harta yang kita miliki bagi membantu ahli keluarga, saudara mara, jiran tetangga dan sesiapa jua yang sedang dalam kesusahan,” katanya.


65 Bazar Ramadan dibuka di KL

Dewan Bandaraya Kuala Lumpur (DBKL) membenarkan 65 lokasi dijadikan Bazar Ramadan bermula jam 3 petang hingga 8 malam.

DBKL dalam satu kenyataan hari ini mengingatkan orang ramai, peniaga dan pekerja di Bazar Ramadan itu mematuhi SOP yang ditetapkan, seperti memakai pelitup muka dan pemeriksaan suhu badan.

“Mana-mana individu atau penganjur yang melanggar peraturan atau SOP ditetapkan bagi mencegah penularan COVID-19, akan berdepan kompaun sehingga maksimum RM10,000 terhadap individu dan RM50,000 kepada penganjur,” kata DBKL.

Menurut kenyataan itu, 63 Bazar Ramadan diselia oleh penganjur, manakala dua lagi iaitu di tempat letak kereta Taman Tasik Permaisuri (berhampiran Stadium Bola Sepak Kuala Lumpur) dan di Jalan 4/38 A Taman Sri Sinar, Segambut (Wisma Suhati), diselia oleh DBKL sendiri.

Kenyataan itu juga memaklumkan Bazar Aidilfitri di Jalan Raja, akan beroperasi semula di Lorong Tuanku Abdul Rahman (TAR) bermula 17 April hingga 12 Mei, setelah ditangguhkan pelaksanaannya tahun lalu susulan Covid-19.

Sebanyak 208 penjaja akan terbabit di lokasi bazar yang bermula dari belakang bangunan Kompleks Campbell sehingga ke susur keluar persimpangan Masjid India, bermula jam 10 pagi hingga 12 tengah malam.

“Kawasan Lorong TAR yang menempatkan penjaja Bazar Aildilfitri akan dipasang pagar di sepanjang jalan, bagi mengawal keluar/masuk pengunjung dan akan dikawal selia sepenuhnya oleh DBKL,” kata kenyataan itu.

Tapak tradisi pasar malam di Lorong TAR setiap Sabtu, akan dipindahkan operasi ke Jalan Tuanku Abdul Rahman sepanjang bulan Ramadan iaitu pada 17 April, 24 April, 1 Mei dan 8 Mei 2021.

Kenyataan itu turut memaklumkan, sebahagian Jalan Tuanku Abdul Rahman bermula dari persimpangan Jalan Esfahan (selepas Sogo) sehingga ke persimpangan Jalan Melayu, akan ditutup sepenuhnya kepada kenderaan bagi memberi laluan kepada aktiviti pasar malam bermula jam 12 tengah hari hingga 12 tengah malam pada tarikh berkenaan.


Tak salah bincang dengan musuh isu jajaran baharu politik: Muhyiddin

Presiden Bersatu Tan Sri Muhyiddin Yassin berkata tidak menjadi kesalahan kepada parti itu untuk berbincang dengan mana-mana parti lain demi kebaikan bersama, terutama bagi menghadapi Pilihan Raya Umum Ke-15 (PRU-15) akan datang.

“Kalau kita cakap dengan musuh kita salah tak? Kalau musuh kita nak bercakap… mungkin kata, aku tak bersetuju. Tak apa lah…

“Jadi, keluar satu (parti)… tapi ini soal cara… ini soal strategi politik (yang) tidak boleh didedahkan sampai keadaan yang sesuai baharulah kita maklumkan,” katanya pada sidang media Majlis Jalinan Mesra PN Johor di Johor Bahru, hari ini (11 Jun 2022).

Semalam, PAS sekali lagi mengulangi pendirian tidak boleh bekerjasama dengan DAP, bagi menghadapi PRU-15 akan datang.

Mursyidul Amnya Datuk Hashim Jasin berkata PAS boleh menerima jajaran baharu politik yang diusahakan Bersatu, jika gabungan besar itu tidak melibatkan DAP.

Menurutnya PAS sentiasa terbuka menerima jajaran yang boleh menguntungkan Islam, namun jika sebaliknya, parti itu akan menentang sekeras-kerasnya.

Hashim percaya kepemimpinan PAS akan membuat keputusan sebaik-baiknya dalam soal jajaran baharu politik itu.

Mengulas lanjut Muhyiddin yang juga Pengerusi Perikatan Nasional (PN) berkata Bersatu tidak mempunyai apa-apa agenda tersendiri mengenai jajaran baharu dengan parti lain menjelang PRU-15.

Beliau berkata agenda yang didakwa tersebut bukanlah hanya untuk menguntungkan Bersatu sehingga mengetepikan kepentingan parti komponen lain dalam PN.

Beliau bersetuju selagi mana-mana kerjasama yang dijalin selari dengan prinsip perjuangan PN dan menolak sekiranya ia bertentangan dengan dasar-dasar gabungan berkenaan.

“Malam ini ada mesyuarat pimpinan tertinggi PN pusat. Kita akan bincang… tiada agenda tersendiri, niat kita sebagai satu gabungan adalah ambil langkah serta usaha untuk capai kejayaan, tapi ia libat pelbagai cara, strategi dan pendekatan. Saya rasa tak salah, jangan kita awal-awal asingkan yang wangi sahaja.

“Kita tak tahu kadang-kadang kita hanya buruk sangka, ada cara-cara sebab tiada salah untuk meneroka, sama ada boleh dicapai atau tidak itu masih awal untuk dikatakan.

“Saya pun ada dengar macam itu. Adakah makna saya setuju? Ataupun saya tak setuju. Kalau dia selari dengan dasar perjuangan PN, saya setuju. Kalau dia bertentangan dengan dasar-dasar PN, saya tak setuju… itu prinsip utamalah tapi tak salah kan?,” katanya.


Bursa dibuka rendah, jejaki penurunan Wall Street

Bursa Malaysia dibuka lebih rendah pada awal dagangan Isnin, menjejaki penurunan di Wall Street pada akhir minggu, selain pasaran serantau yang lebih lemah, kata peniaga.

Pada 9.15 pagi, petunjuk pasaran FTSE Bursa Malaysia KLCI (FBM KLCI) rendah 3.91 mata kepada 1,560.43 daripada 1,564.34 sewaktu ditutup pada Jumaat, lapor Bernama.

Indeks itu dibuka rendah 0.54 mata kepada 1,563.80.

Di pasaran lebih meluas, kaunter rugi mengatasi kaunter untung sebanyak 341 berbanding 126, manakala 261 kaunter tidak berubah, 1,517 tidak diniagakan dan 17 yang lain digantung.

Jumlah dagangan berjumlah 437.16 juta bernilai RM160.19 juta.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street ditutup rendah pada Jumaat berikutan sentimen kekal gelisah, dan peniaga tidak berjaya mendapat kedudukan kukuh berikutan aktiviti pembelian yang berkurangan.

Di peringkat tempatan, beliau berkata FBM KLCI dijangka menyaksikan terdapat beberapa aktiviti belian saham berharga rendah berikutan indeks itu berlegar menghampiri paras sokongannya pada sekitar 1,565.

“Bagaimanapun, niaga hadapan AS kekal lemah. Justeru, kami berpendapat adanya sekali lagi hari yang tidak menentu. Oleh itu, kami menjangka indeks mungkin berlegar dalam julat 1,560-1,575 hari ini,” katanya kepada Bernama.

Bagi saham wajaran tinggi, Maybank menambah tiga sen kepada RM9.03, Public Bank susut lima sen kepada RM4.54, Petronas Chemicals jatuh enam sen kepada RM10.14 dan IHH Healthcare naik dua sen kepada RM6.48.

Dalam kalangan saham aktif menyaksikan Serba Dinamik menguncup 21.5 sen kepada 13.5 sen, Pertama Digital menambah tiga sen kepada 93.5 sen, manakala Hibiscus Petroleum dan Bumi Armada kekal tidak berubah pada RM1.40 dan 43 sen.

Di papan indeks, FBM ACE turun 46.06 mata kepada 5,451.20, FBM 70 berkurangan 36.91 mata kepada 13,349.16, Indeks FBM Emas susut 31.32 mata kepada 11,174.24, Indeks FBMT 100 merosot 27.80 mata kepada 10,827.71 dan Indeks FBM Emas Syariah jatuh 34.64 mata kepada 11,659.11.

Mengikut sektor, Indeks Perkhidmatan Kewangan berkurangan 17.28 mata kepada 16,658.55, Indeks Produk dan Perkhidmatan Perindustrian rendah 0.68 mata kepada 203.42 dan Indeks Perladangan turun 78.11 mata kepada 8,454.99.


Lebih 10,000 diisytihar muflis sepanjang tempoh PKP

Seramai 10,317 individu diisytihar muflis sepanjang tempoh perintah kawalan pergerakan (PKP) mulai Mac 2020 hingga Julai lepas susulan pandemik Covid-19, kata Perdana Menteri Datuk Seri Ismail Sabri Yaakob.

Memetik data Jabatan Insolvensi Malaysia (MdI), beliau berkata Selangor mencatatkan jumlah individu paling tinggi diisytihar muflis iaitu seramai 2,555 orang, diikuti Wilayah Persekutuan (1,288 orang) dan 792 orang di Johor.

Selain itu, katanya jumlah syarikat yang gulung tikar sepanjang tempoh itu adalah sebanyak 1,246 kes.

“MdI tidak mempunyai rekod mengenai jumlah pekerja yang diberhentikan sepanjang tempoh PKP memandangkan MdI hanya bertindak untuk mengendalikan pentadbiran kes kebankrapan individu dan pentadbiran kes syarikat yang telah mendapat perintah penggulungan daripada mahkamah,” katanya lapor Bernama dalam jawapan bertulis di Dewan Rakyat.

Beliau menjawab soalan Lim Lip Eng (PH-Kepong) yang ingin tahu bilangan syarikat gulung tikar dan data pekerja diberhentikan bagi 2020 dan 2021 serta bantuan ekonomi khusus kepada pengusaha yang menamatkan perniagaan dan individu hilang pekerjaan dalam tempoh PKP.

Ismail Sabri berkata berdasarkan input kementerian kewangan (MOF), kerajaan tidak menyediakan bantuan khusus untuk peniaga yang menamatkan perniagaan, sebaliknya mengambil pendekatan memberi bantuan dan insentif untuk menyokong kelangsungan perniagaan mereka.

“Sehubungan itu, pelbagai program dan inisiatif dilaksanakan melalui Pakej Rangsangan Ekonomi dan bantuan kewangan yang telah diumumkan dengan fokus untuk menyokong perniagaan mereka dan melindungi rakyat,” katanya.

Ismail Sabri berkata antara inisiatif itu ialah Geran Khas Prihatin, Program Subsidi Upah, pengecualian levi, moratorium pembayaran balik pinjaman, skim kredit mikro, elaun mencari pekerjaan, bantuan kehilangan pendapatan dan kemudahan pengeluaran Kumpulan Wang Simpanan Pekerja (KWSP) serta bantuan khas Covid-19.


Kuasa rombak Kabinet hak PM, kata Hishammuddin

Kuasa untuk melakukan rombakan Kabinet adalah hak Perdana Menteri Datuk Seri Ismail Sabri Yaakob yang boleh mengambil langkah tersebut sekiranya terdapat keperluan, kata Menteri Kanan Pertahanan, Datuk Seri Hishammuddin Hussein.

Bagaimanapun, Hishammuddin berkata setakat ini belum mendengar sebarang ura-ura atau laporan berhubung rombakan Kabinet yang hangat diperkatakan selepas spekulasi mengenai perkara itu dibangkitkan oleh pengamal media baru-baru ini.

“Jika betul seperti didakwa, itu adalah kuasa dan perancangan Perdana Menteri,” katanya dipetik laporan BH.

Beliau terdahulu meninjau Operasi Murni Angkatan Tentera Malaysia (ATM) di Batalion Ke-18, Rejimen Askar Melayu Diraja di kem Sri Pantai di sini, hari ini.

Hadir sama, Menteri Besar Terengganu, Datuk Seri Dr Ahmad Samsuri Mokhtar dan Ketua Polis negeri, Datuk Rohaimi Md Isa.

Hishammuddin bagaimanapun enggan mengulas lanjut mengenai spekulasi kononnya tiga menteri termasuk dua Ahli Parlimen daripada BERSATU dijangka digugurkan daripada Kabinet selepas gagal menunjukkan prestasi baik dalam pengurusan bencana banjir.

Antara tiga nama yang disebut-sebut sebelum ini ialah Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad; Menteri Pembangunan Wanita, Keluarga dan Masyarakat, Datuk Seri Rina Harun dan Menteri Perpaduan, Datuk Halimah Mohamed Sadique.


21 maut, puluhan cedera gempa 6.8 magnitud gegar barat daya China

Sekurang-kurangnya 21 terbunuh dan berpuluh-puluh lagi cedera apabila gempa bumi yang kuat dan cetek melanda kawasan pergunungan wilayah Sichuan di barat daya China petang tadi (Isnin, 5 September 2022).

Ia adalah bencana terbaharu yang melanda penduduk yang bergelut dengan kemarau berpanjangan, kekurangan bekalan elektrik dan wabak Covid-19 yang menyebabkan ibu kota itu dikurung.

Gempa bumi berukuran 6.8 magnitud, yang melanda pada jam 12.52 tengah hari, mempunyai pusat gempa berhampiran pusat pelancongan di daerah Luding, kira-kira 260 kilometer (161 batu) dari ibu kota wilayah Chengdu, kata Pentadbiran Gempa Bumi China.

Empat belas daripada kematian adalah di daerah Shimian di bandar Yaan, dan selebihnya di daerah Luding, lapor stesen penyiaran negara, CCTV.

Sekurang-kurangnya 31 orang cedera, dengan usaha menyelamat diteruskan hingga malam.

Beberapa jalan utama, talian telekomunikasi dan rumah telah rosak dan pegawai masih berusaha untuk menentukan sejauh mana kesannya, kata pentadbir daerah.

Sekurang-kurangnya enam gegaran susulan sederhana direkodkan sehingga jam 4 petang tadi, dengan lebih banyak dijangkakan, kata pihak berkuasa gempa.

Gegaran melanda pada kedalaman 16km di tenggara wilayah Ganzi di Sichuan, bersebelahan dengan Taman Geologi Negara Hailuogou, kawasan tumpuan pelancong. Tiga daripada tujuh mangsa di daerah Luding adalah pekerja taman, lapor media kerajaan.

Pusat gempa berada kira-kira 40km dari pusat Luding, menempatkan kira-kira 84,000 penduduk, dan kira-kira 50km dari bandar Kangding. Beberapa kampung berada dalam radius 5km dari zon gempa, dengan bantuan bencana diutamakan di kawasan perbandaran Detuo, Moxi dan Yanzigou.

Ketua misi menyelamat perkhidmatan bomba wilayah, Wei Qing, berkata pasukannya bekerja di taman Hailuogou di perbandaran Moxi dan bangunan serta jalan menuju ke kawasan itu mengalami kerosakan struktur.

Alat pengesan nyawa telah digunakan untuk mengesan mangsa terselamat yang terperangkap di bawah rumah yang runtuh, kata Wei kepada CCTV.

Purata ketinggian zon gempa ialah 2,680 meter (8,790 kaki), dengan purata kepadatan 22 penduduk setiap km persegi, lapor CCTV. Hampir 350,000 penduduk telah terjejas.

Pihak berkuasa di Chengdu mengenakan penutupan segera dari petang Khamis di tengah-tengah penularan wabak Covid-19 yang semakin meningkat.

Penduduk diberitahu untuk tinggal di rumah, dengan seorang setiap isi rumah dibenarkan keluar setiap hari untuk membeli keperluan.

Presiden Xi Jinping mengarahkan usaha menyelamat habis-habisan untuk meminimumkan angka korban dan sebarang bencana berikutnya yang disebabkan oleh gempa bumi, lapor CCTV.

Sichuan, yang terletak di sepanjang garis sesar utama, adalah antara wilayah yang paling sering dilanda gempa bumi di China.

Pada 2008, gempa bumi berukuran 8.2 magnitud kira-kira 80km dari Chengdu menyebabkan lebih 69,000 orang terkorban. Satu lagi pada 2013, mencecah pada magnitud 7.0 berhampiran Yaan, meragut hampir 200 nyawa. – Agensi


Adakah individu tidak divaksin pembawa virus?

Antara slogan yang mereka perjuangkan adalah hak asasi. Kerajaan tidak sepatutnya menyekat kebebasan rakyat terutama mereka yang tidak mahu vaksin.

Jika nak tuntut hak kebebasan, patutnya orang yang telah dapat vaksin, lebih layak menuntut.

Orang yang dah vaksin berhak tidak membenarkan golongan tidak vaksin berkumpul berkumpul bersama mereka dalam kelas, dalam dewan kuliah, dalam pasaraya, dalam masjid dan sebagainya.

Persoalannya, mana lebih tinggi risiko vaksin dan tak vaksin?

Demi menjaga kebajikan mereka.

Tidak di vaksin berisko dijangkiti dan kemungkinan kejadian pandemik dalam kalangan mereka meningkat dek kerana liputan dalam komuniti rendah. Boleh lihat sendiri kes-kes yang berlaku sekarang. Majoritinya adalah dalam kalangan yang tidak divaksinkan lagi.

Walaupun kajian dari Massachusetts mendapati jumlah virus dalam lubang hidung individu yang vaksin dan tidak vaksin adalah sama, tetapi individu tidak vaksin mempunyai daya tahan yang kurang. Gejala yang mereka hadapi lebih teruk dan lagi ramai. “Pandemic of unvaccinated” akan menjadi masalah baharu.

Lihat satu kajian di Singapura (retrospective cohort) perbandingan individu yang dah vaksin dan belum vaksin, hasil kajian mendapati:

1. Yang dah vaksin walaupun umur tua kurang memerlukan bantuan oksigen dengan ketara (signifikan; OR 0.07). Manakala individu yang belum vaksin lagi banyak dapat jangkitan paru-paru akibat Covid-19. Bukan itu sahaja keputusan makmal lain mengenai status kerosakan organ lain juga teruk. Ramai yang tak vaksin ini masuk ICU.

2. Individu yang dah vaksin kurang bergejala, 9.2% berbanding 28% (nilai signifikan; p < 0.001).

3. Nilai CT (menunjukkan jumlah virus dalam badan) yang dah vaksin lagi cepat pulih berbanding yang tak vaksin (coefficient estimate 9-12, p <0.05)

4. Antibody/serology – 66% individu yang dah vaksin ada antibodi S dalam seminggu, manakala hanya 7 daripada 45 @ 16% dalam individu yang tak divaksin ada antibodi tersebut. Maknanya pembentukan antibodi individu yang telah divaksinkan lebih cepat dan berkesan.

5. Penolakan atau kebolehan antibodi melawan/membunuh delta variant (surrogate virus neutralization inhibition), nilai median yang dah vaksin 98.3% pada minggu pertama dan 99.6% pada minggu kedua. Median untuk individu yang tak vaksin <20% bagi minggu pertama dan minggu kedua.

Jika diberi pilihan berkumpul dan bergaul bersama individu dah vaksin vs tidak vaksin, sudah pasti saya akan menggunakan hak saya tidak bergaul dengan individu yang tidak vaksin.

Risikonya sama ada saya dijangkiti atau mereka terjangkiti yang sudah tentu menyebabkan mereka semakin teruk nanti. Kesian. Akhir sekali mereka menjadi salah satu catatan dalam statistik negara.

Tidak vaksin mempunyai kecenderungan lebih tinggi menjangkiti orang lain.

Laporan terbaharu Jabatan Kesihatan Victoria Australia, mendapati individu yang tidak vaksin 10 kali ganda dijangkiti Covid-19. Laporan itu juga mendapati perbandingan jika bergaul dengan sesama telah divaksin 20 kali ganda kurang dijangkiti virus berbanding dengan bergaul bersama individu yang tidak divaksin.

Perkara ini menjadi satu implikasi besar dalam kesihatan awam di saat ramai yang sudah dapat vaksin Covid-19. Bukan kerana semata-mata takut dijangkiti semula, tetapi berhadapan dengan sekatan pergerakan serta pergaulan sosial terbatas apabila positif Covid-19.

Masyarakat semua sudah letih dengan kemelut pandemik Covid-19 hampir 2 tahun. Maka menjadi satu kelegaan apabila kerajaan mengisytiharkan fasa pemulihan untuk masuk ke fasa endemik.

Dr Suhazeli Abdullah
Pakar Kesihatan Keluarga


Isu pengampunan Najib, Puad bidas Amanah tak layak jadi rakan seperjuangan

Ahli Majlis Tertinggi (MT) UMNO, Datuk Mohd Puad Zarkashi membidas Parti Amanah dan tidak layak menjadi rakan seperjuangan selepas kenyataan baru-baru ini oleh Khalid Samad yang menolak pengampunan terhadap Datuk Seri Najib Razak.

Kecaman UMNO terhadap Amanah berterusan dengan terbaharu Puad yang terkenal kelantangannya membidas rakan parti dalam kerajaan campuran itu hanya kerana mereka tidak bersetuju Najib diampunkan.

“Amanah hanya layak jadi kawan politik bukan sahabat perjuangan.

“Sebab itu memang susah bersahabat dengan Amanah, hanya boleh jadi kawan. Kawan yang tidak beri jaminan kerajaan perpaduan boleh kekal. Kawan makan kawan,” katanya dalam kenyataan hari ini.

Menurut Puad, tindakan Amanah itu menunjukkan parti itu tidak layak menjadi “sahabat perjuangan” dan tidak memberi jaminan kerajaan persekutuan boleh terus bertahan.

Pada 28 April lalu, Pengarah Komunikasi Amanah Khalid Samad dalam kenyataan merayu kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah agar menolak permohonan pengampunan Najib dalam kes rasuah SRC International.

Sehari kemudian, Presiden UMNO Datuk Seri Ahmad Zahid Hamidi menggesa semua pihak agar berhenti memberi ulasan “tidak sepatutnya” berhubung isu tersebut dan menyerahkannya kepada kebijaksanaan Agong.

“Jadi ini adalah budi bicara baginda dan saya tidak mengalukan-alukan mana-mana pendapat daripada mana-mana pertubuhan apatah lagi parti-parti politik yang bersahabat dengan kita yang memberikan komen yang tidak sepatutnya,” katanya.

Dalam pada itu, UMNO Kelantan pula berkata pihaknya menimbang untuk tidak lagi bekerjasama dengan Amanah negeri itu jika Khalid tidak menarik balik kenyataannya.

Menurut Puad lagi, UMNO membuat permohonan pengampunan untuk Najib secara tertib.

“(Timbalan presiden Amanah) Datuk Seri Salahuddin Ayub mahu penyokong Najib terbuka dengan keputusan Lembaga Pengampunan. UMNO tidak ada masalah pun dan akur proses perundangan

“Masalahnya Amanah kerana mendesak Agong menolak pengampunan Najib. UMNO hanya menyokong sahaja,” katanya.

Katanya lagi, tindakan Amanah itu juga “tidak tertib” dan mempersoalkan kebijaksanaan Agong untuk membuat keputusan terhadap permohonan itu.